PUNCANYA KERANA JAWAPAN AZALINA DI PARLIMEN TERLALU LEMAH DAN CUAI

Apabila Menteri di Jabatan Perdana Menteri, Azalina Othman Said terpaksa membuat kenyataan media selepas memberikan jawapan di Parlimen mengenai dana judi yang didakwa diterima PN pada PRU15 lalu, ini sebenarnya adalah sesuatu yang amat memalukan.
Sepatutnya, jawapan di Parlimen itu sudah cukup sebagai suatu penjelasan yang meyakinkan serta bernoktah, di samping tidak seharusnya membuatkan Perdana Menteri, Anwar Ibrahim yang mula menyebut perkara berkenaan, terus dihentam dan dikritik lawan.
Malangnya, oleh kerana jawapan Azalina mengenainya terlalu lemah dan cuai, maka Anwar akhirnya menjadi sasaran kritikan, bahkan dilabel sebagai penipu kerana didakwa membuat tuduhan melulu.
Ini sesuatu yang tidak patut sama sekali berlaku kerana menteri, baik melalui apa juga tindakan atau pengucapan, lebih-lebih dalam menjawab di Parlimen, keutamaan mestilah melindungi kerajaan dan Perdana Menteri.
Apa guna jadi menteri jika jawapan di Parlimen mengenakan balik kepada Perdana Menteri?
Dalam jawapan kepada pertanyaan Ahli Parlimen Pasir Mas berhubung status siasatan berkenaan dakwaan PN menerima dana judi, Azalina menyebut, hasil siasaran SPRM mendapati maklumat yang diperolehi terlalu umum dan tiada pihak yang boleh mengesahkannya, lalu tiada kertas siasatan dibuka mengenainya.
Jawapan sebegini dengan sendirinya memberi tafsiran bahawa Anwar yang membuat dakwaan mengenai perkara itu telah membuat tuduhan melulu kepada PN.
Ketika mula-mula tersebar jawapan Azalina itu di media sosial pada Khamis, saya yang ketika itu bersama beberapa kawan turut geleng kepala dengan bentuk jawapan yang diberikannya itu.
Selepas Anwar dikritik dan dihentam berikutan jawapan itu, malah Mahiaddin Md Yasin turut berkira-kira untuk mengambil tindakan undang-undang terhadap Perdana Menteri, Azalina kemudian tampil dengan kenyataan media yang memaklumkan, meskipun tiada fail siasatan dibuka tetapi kes berkenaan tidak pernah digugurkan.
Katanya lagi, SPRM berhak membuka kertas siasatan pada bila-bila masa berdasarkan bukti yang diperolehi daripada semasa ke semasa.
Di sinilah lemah dan cuainya Azalina memberi jawapan dan meletakkan keutamaan dirinya sebagai menteri yang harus melindungi Perdana Menteri dalam jawapan yang diberikannya itu.
Jawapan bertulis yang menyebut – siasatan telah dijalankan, maklumat diperolehi terlalu umum serta tidak dapat disahkan dan tiada fail siasatan dibuka – secara automatik seperti memberi peluru kepada PN untuk menyerang balik Anwar yang membangkitkan perkara itu sebelum ini.
Kenapa tidak disambung jawapan bertulis di Parlimen itu dengan ayat? – bagaimanapun siasatan akan terus dijalankan dan kertas siasatan boleh dibuka pada bila-bila masa jika terdapat bukti yang boleh mengukuhkan pendakwaan.
Dalam hal ini, mustahil Azalina tidak sedar atau tidak tahu bahawa isu dana judi kepada PN itu telah dibangkitkan oleh Anwar tidak lama selepas mengangkat sumpah sebagai Perdana Menteri.
Bahkan ia juga dilaporkan secara meluas dalam media-media.
Kalau beliau sedar dan tahu mengenainya, mustahil tiada sekelumit perasaan dalam hatinya sebagai menteri untuk melindungi Anwar yang melantiknya ke jawatan tersebut.
Walaupun kenyataan media Azalina kemudiannya boleh dianggap bermaksud demikian dan agar Anwar tidak berterusan dihentam, tetapi ia boleh dikira sudah terlewat dan akhirnya timbul pula pelbagai dakwaan lain yang sekali lagi menjejaskan imej Perdana Menteri.
Semua ini boleh dielakkan jika jawapan Azalina di Parlimen tidak lemah serta tidak cuai dengan keutamaan ialah untuk melindungi kerajaan dan Perdana Menteri.
– ShahbudinHusin 27/05/2023.

3.7

3

votes
Article Rating
Kongsikan artikel ini


KERJA SIA-SIA TAWAR PAS SERTAI KERAJAAN, TAPI ELOK JIKA HADI DAPAT DEDAHKAN SIAPA YANG MEMBUAT TAWARAN BERKENAAN

Semalam, Presiden Pas, Hadi Awang mendedahkan, beliau telah dihubungi beberapa kali oleh orang tertentu yang menawarkan parti itu untuk menyertai kerajaan perpaduan.
Namun demikian, Hadi jelas keberatan untuk menerima tawaran tersebut kerana menganggap ia hanya bertujuan untuk menambahkan jumlah kekuatan kerajaan semata-mata.
Katanya, dengan Pas mempunyai jumlah Ahli Parlimen terbesar berbanding parti-parti lain, tawaran itu sepatutnya memberi lebih peranan kepada parti itu dalam kerajaan.
Dengan erti kata lain, Pas mahukan kedudukan yang istimewa iaitu barangkali selain jawatan Timbalan Perdana Menteri, juga mesti diberikan jumlah lantikan menteri paling banyak sekali berbanding parti-parti lain.
Seterusnya, sudah tentu Pas juga mahukan lebih banyak lantikan dalam GLC dan agensi kerajaan.
Tidak pasti siapa yang menghubungi Hadi dan menawarkan parti itu untuk bersama dalam kerajaan, tetapi jika benar tawaran itu wujud, sudah tentu orang berkenaan ialah seseorang yang berautoriti dalam kerajaan perpaduan.
Tidak mungkin jenis pencacai kaki dan mereka yang picisan yang berbuat demikian.
Pun begitu, ingin diberitahu bahawa kerja tersebut merupakan kerja paling sia-sia dan membuang masa sekali.
Mengepam tayar keretapi pun mungkin ada juga faedahnya, sekurang-kurangnya untuk menguatkan otot tangan dan mengeluarkan peluh.
Untuk apa membuat tawaran membawa masuk Pas ke dalam kerajaan, sedangkan majoriti yang dimiliki kerajaan perpaduan sekarang sudah pun menjangkau kedudukan dua pertiga iaitu 148 sokongan Ahli-Ahli Parlimen?
Apa nilai tambah yang ada pada Pas berbanding parti-parti yang sedia ada dalam kerajaan perpaduan?
Harus disedari Pas sejak dipimpin oleh Hadi adalah parti yang berbeza berbanding ketika parti itu dipimpin Fadzil Noor atau Yusof Rawa.
Ia adalah parti yang memusuhi sesiapa saja yang berada di luar linkungannya, selain memupuk budaya walaun yang sangat menebal dan suka bermusuh dengan bukan Islam.
Dalam erti kata mudah, Pas bukan saja tidak sesuai dengan jiwa orang Islam yang sederhana, bahkan merbahaya dalam kehidupan masyarakat majmuk seperti Malaysia.
Sebab itu, selain Presiden UMNO, Ahnad Zahid Hamidi menempelak Hadi agar jangan perasan untuk berada dalam kerajaan perpaduan, juga tidak difahami jika benar wujud tawaran dibuat kepada Presiden Pas itu.
Ternyata yang membuat tawaran itu tiada keyakinan diri, berjiwa kacau dan mungkin dalam hatinya sendiri terpaut ketaksuban melampau kepada Hadi sejak dulu lagi.
Dengan tertubuhnya kerajaan perpaduan ini, malah PN yang Pas berada di dalamnya sedang terpalit dengan isu sakau dan deretan kes mahkamah, parti itu sebetulnya tidak wajar sama sekali diajak bersama ke dalam kerajaan.
Membawa Pas ke dalam kerajaan perpaduan malah tidak mustahil akan menyebabkan UMNO, DAP, GPS dan GRS dan lain-lain parti mengambil tindakan keluar meninggalkan kerajaan.
Akhirnya, jenis kerajaan apa yang terbentuk di negara ini?
Yang sepatutnya dilakukan, PH bersama semua parti lain yang membentuk kerajaan sekarang ini harus memulakan gerakan yang agresif serta tersusun untuk memperjelaskan kepada rakyat bahayanya Pas dan kewajaran parti itu ditolak sama sekali, bermula dengan enam PRN akan datang ini.
Mereka menang hampir mutlak di Kelantan sejak lebih 30 tahun lalu, tapi masalah air bersih pun tak mampu untuk menyelesaikannya.
Kemudian, mereka yang menguruskan syarikat air itu tak malu-malu pula menerima sagu hati RM10 ribu di ketika rakyat masih dibekalkan dengan air berwarna keruh setiap hari.
Apa kewajaran duit saguhati itu diberi dan idea apa yang mereka telah sumbangkan selama ini bagi memperbaiki mutu air bersih untuk rakyat?
Dalam hal ini, di samping hasrat Pas meminta kelebihan jika ingin mereka menyertai kerajaan adalah sesuatu yang tidak harus dilayan berdasarkan rekod ketidakmampuan mentadbir parti itu selama ini, terlebih awal daripada itu, siapa yang membuat tawaran mengajak Pas itu juga tidak harus didengari cakapnya kerana mungkin beliau adalah spesis yang mudah terpedaya dengan silaunya sinar kaca berbanding ketulenan asli cahaya mutiara.
Maka, elok benar jika Hadi dapat mendedahkan siapakah orang yang membuat tawaran kepada beliau itu agar kita sama-sama dapat “membelasah” pula orang berkenaan.
– ShahbudinHusin 28/05/2023.

4

4

votes
Article Rating
Kongsikan artikel ini


PN TERIMA DANA JUDI, SPRM KINI PERLU SEGERA AMBIL MAKLUMAT DARIPADA ANWAR

Di sebalik tiada kertas siasatan dibuka dan diancam mahu disaman, kemudian ditegaskan oleh Azalina Othman Said bahawa siasatan tidak pernah digugurkan, Anwar Ibrahim nampaknya tidak berganjak daripada penegasan bahawa dakwaannya yang menyebut PN menerima dana syarikat judi ketika kempen PRU15 lalu adalah sesuatu yang berasas.
Perdana Menteri berkata, beliau tidak akan mengeluarkan kenyataan berhubung isu tersebut jika tidak mempunyai sebarang asas mengenainya.
Justeru, beliau meminta Pengerusi PN, Mahiaddin Md Yasin membaca kenyataannya dengan lengkap terlebih dahulu sebelum berhasrat mahu mengambil sebarang tindakan undang-undang.
“Tetapi kalau dia hendak teruskan saman, silakan.
“Saya tidak akan keluar kenyataan kalau saya tiada asas,” katanya dengan tegas dan yakin.
Anwar seterusnya berkata, siasatan berhubung isu itu melibatkan pelbagai agensi, maka tindakan hanya akan diambil selepas mempunyai bukti.
Mahiaddin sebelum ini dilaporkan menuntut Anwar serta Timbalan Perdana Menteri, Ahmad Zahid Hamidi memohon maaf kerana mendakwa PN menggunakan dana judi pada PRU15 dan akan berbincang dengan peguam berhubung tindakan seterusnya.
Ia susulan jawapan Menteri di Jabatan Perdana Menteri (Undang-Undang dan Reformasi Institusi), Azalina di Parlimen yang menyebut, siasatan berhubung dakwaan ada parti komponen PN menerima sumbangan dana judi semasa kempen pilihan raya umum lepas tidak menyebabkan ada kertas siasatan dibuka kerana maklumat mengenainya terlalu umum dan tiada pihak yang boleh mengesahkannya.
Bagaimanapun, dalam kenyataan media kemudiannya, Azalina berkata, beliau tidak pernah menyatakan siasatan itu sudah dihentikan atau digugurkan, malah menegaskan, SPRM berhak membuka kertas siasatan pada bila-bila masa berdasarkan bukti yang diperolehi daripada semasa ke semasa.
Apa yang nyata di sini, selain kes ini belum digugurkan sebagaimana dinyatakan Azalina, perkara paling penting ialah Anwar sendirinya nampaknya mempunyai bukti mengenai dakwaan PN menerima dana judi itu.
Mengulangi apa yang Anwar sebut – Saya tidak akan keluarkan kenyataan kalau tiada asas.
Jika Anwar sendiri bertegas menyatakan beliau mempunyai asas atau bukti terhadap dakwaannya bahawa PN ada menerima dana judi, bagaimana Azalina dalam jawapannya di Parlimen boleh menyebut? – maklumat mengenai perkara itu terlalu umum dan tiada pihak yang boleh mengesahkannya.
Sudahkah SPRM mengambil keterangan atau maklumat daripada Anwar?
Jika belum dan berikutan Anwar dilihat kekal dengan ketegasan “tidak akan bercakap jika tiada asas”, maka SPRM haruslah segera menyelesaikan isu ini dengan seberapa segera.
Temuilah Anwar dengan secepat mungkin dan ambillah maklumat itu daripadanya.
Rakyat secara umumnya tentu juga tidak sabar untuk mengetahui kebenaran dalam hal ini.
– ShahbudinHusin 28/05/2023.

4.7

3

votes
Article Rating
Kongsikan artikel ini


CABARAN PRN BUAT PMX

Hanya kira-kira dua atau tiga minggu lagi, DUN enam negeri – Selangor, Pulau Pinang, Negeri Sembilan, Kedah, Terengganu dan Kelantan – akan dibubarkan bagi membolehkan PRN diadakan.
Walaupun tiga negeri ditadbir PH dan tiga negeri lagi dikuasai PN, tetapi kesepakatan telah dicapai antara semua ketua kerajaan negeri berkenaan agar pembubaran Dun dilakukan dalam waktu yang tidak banyak berbeza bagi membolehkan PRN diadakan secara serentak.
Dengan pembubaran dilakukan pada minggu kedua Jun, pengundian dijangka akan berlangsung sama ada penghujung Julai atau awal Ogos.
Apakah cabaran PRN itu nanti kepada kerajaan perpaduan dan kedudukan Anwar Ibrahim selaku Perdana Menteri?
Secara umumnya, PRN nanti tidak memberi apa-apa kesan kepada kedudukan Anwar dan kerajaan perpaduan yang dipimpinnya.
Apa jua perubahan di peringkat Dun dan siapa yang bakal menerajui kerajaan negeri, ia sama sekali tidak menjejaskan status kerajaan Pusat.
Begitu pun, untuk mendepani PRU16 akan datang dan sama ada Anwar mampu bertahan lagi atau sebaliknya, keputusan PRN nanti boleh diambil kira sebagai petunjuk utama dalam hal itu.
Berdasarkan dapatan awal setakat ini, daripada tiga negeri yang ditadbir PN – Kedah, Kelantan dan Terengganu – gabungan itu dilihat tidak ada masalah untuk kekal berkuasa lagi.
Meskipun ada beberapa isu sedang berbangkit ketika ini, pengundi di tiga negeri berkenaan dilihat akan terus memberi sokongan kepada Pas, salah satu komponen PN untuk menerajui ketiga-tiga negeri itu.
Berbeza dengan PH yang kini mentadbir Selangor, Pulau Pinang dan Negeri Sembilan, kesemua negeri itu boleh dikira berada dalam keadaan yang tidak selamat buat mereka.
Ada dua aspek yang membuatkan ia tidak selamat:-
Pertama, mungkin ada negeri tertentu yang gagal dipertahankan PH dan bakal jatuh ke tangan PN dengan tumpuan paling berisiko untuk bertukar tangan ialah Selangor.
Jika PH gagal mempertahankan Selangor, maka akan beraya besarlah PN dan ia sekaligus memberi semangat tambahan untuk gabungan itu memenangi PRU16 akan datang.
PN dijangka menggunakan pengaruh beberapa bekas pemimpin UMNO Selangor seperti Noh Omar dan Mohd Zin Mohamad bagi mencapai tujuan itu, di samping sedang menanti jawapan daripada Khairy Jamaluddin atau KJ bagi maksud yang sama.
Kedua, jatuhnya sebahagian besar kerusi-kerusi Melayu di tiga negeri PH itu ke tangan PN.
Apabila kerusi-kerusi Melayu itu jatuh ke tangan PN, ia bukan saja bermakna penolakan pengundi Melayu kepada gabungan PH/BN, bahkan juga menyebabkan calon-calon UMNO kecundang sebahagian besarnya.
Dengan kerusi-kerusi Melayu itu dikuasai PN, meskipun mungkin PH masih mampu berkuasa di tiga negeri berkenaan berikutan sokongan kerusi bandar yang dipegang DAP dan kerusi campuran yang ditandingi PKR, ia adalah isyarat buruk kepada PH untuk PRU16 akan datang.
Keadaan itu selain menyukarkan PH/BN untuk terus meyakinkan pengundi memberi sokongan kepada kerjasama dua gabungan itu di seluruh negara, malah tidak mustahil akan menyebabkan timbul gegaran daripada akar umbi UMNO sendiri yang mahukan parti itu menarik diri daripada kerajaan perpaduan.
Tujuan menarik diri itu adalah agar UMNO bertanding solo pada PRU16, sambil mendesak kepimpinan sedia ada mengundur diri bagi mengelakkan parti ditimpa kekalahan yang lebih buruk lagi.
Yang menjadi kebimbangan akar umbi UMNO, kiranya parti itu kalah teruk pada PRN nanti tetapi terus lagi berada dalam kerajaan perpaduan, sambil Zahid Hamidi kekal menerajui UMNO menghadapi PRU16, ia tidak mungkin mampu memperolehi keputusan yang lebih baik berbanding PRU15 lalu.
Ada kalangan dalam UMNO yang bimbang, berbanding 26 kerusi Parlimen dimenangi pada PRU15 lalu, takut-takut PRU16 nanti hanya tinggal 16 kerusi saja lagi mampu dimenangi jika tiada sesuatu yang drastik dilakukan andainya prestasi buruk dicapai pada PRN enam negeri nanti.
Untuk mengelakkan semua kemungkinan mengerikan itu, PH/BN bukan saja tidak boleh kehilangan mana-mana negeri yang sedang dikuasainya sekarang pada PRN nanti, terutama sekali Selangor yang mesti dipertahankan dengan sesungguh hati, bahkan tidak boleh juga kalah semua atau sebahagian besar kerusi Melayu di ketiga-tiga negeri berkenaan.
Kalau PN menang semua atau sebahagian besar kerusi Melayu di tiga negeri dikuasai PH, selain berjaya kekal di Kedah, Terengganu dan Kelantan, ia juga bererti kekalahan buat PH/BN pada PRN itu serta suatu kekalahan awal yang hanya tunggu untuk disahkan pada PRU16 tahun 2027.
– ShahbudinHusin 29/05/2023.

0

0

votes
Article Rating
Kongsikan artikel ini


SELEPAS HADI, TUAN IBRAHIM PULA MENGAKU DIBERI TAWARAN – NAMPAKNYA USAHA MEMIKAT PAS BUKAN MAIN-MAIN

Aduhhh….kini Timbalan Presiden Pas, Tuan Ibrahim Tuan Man pula mengaku beliau dihubungi oleh seseorang untuk mengajak parti Islam itu menyertai kerajaan perpaduan.
Tuan Ibrahim berkata, tawaran itu disampaikan wakil kerajaan yang bertemu sendiri dengannya.
“Pertama saya sahkan apa yang dinyatakan oleh Presiden (Hadi Awang) sebelum ini, bahkan mereka (wakil kerajaan perpaduan) juga bertemu dengan saya menyampaikan tawaran itu.
“Namun, kami nyatakan pendirian kekal bersama Perikatan Nasional (PN) sebagaimana janji semasa kempen dan kami tidak akan berbohong dengan pengundi,” katanya sebagaimana dilaporkan Berita Harian.
Sebelum ini, Presiden Pas, Hadi Awang mendedahkan beliau dihubungi berkali-kali oleh orang tertentu untuk menawarkan parti itu menyertai kerajaan perpaduan.
Hadi bagaimanapun menolak tawaran tersebut dengan alasan Pas mempunyai jumlah Ahli Parlimen paling banyak sekali, dengan itu mahukan peranan yang lebih, termasuk mengetuai kerajaan, jika penyertaan Pas ingin dijadikan kenyataan.
Dengan dua pemimpin tertinggi Pas sekarang secara terbuka mengaku dihubungi dan ditawarkan untuk menyertai kerajaan, ini bermakna usaha ke arah itu bukan perkara main-main.
Bersungguh-sungguh nampaknya kerajaan perpaduan ini mahu memikat Pas dan tidak mustahil, ada pemimpin lain juga turut dihubungi dan diberikan tawaran.
Tidak mungkin Hadi dan Tuan Ibrahim sengaja mereka-reka cerita, berbohong atau mengalami halusinasi berhubung kemasukan ke dalam kerajaan perpaduan.
Yang nyata, ada pihak tertentu dalam kerajaan ini yang begitu bersungguh-sungguh dan amat tertarik hati untuk membawa Pas menyertai kerajaan perpaduan, meskipun majoriti sedia ada sudah pun cukup kukuh.
Siapakah mereka itu?
Sebagaimana desakan sebelum ini agar Hadi mendedahkan siapakah orang yang menghubunginya itu, tuntutan yang sama juga kali ini ditujukan kepada Tuan Ibrahim.
Beliau mesti berani mendedahkan siapa wakil kerajaan yang bertemu sendiri dengannya itu.
Kalau berani mengakui telah ditemui, bahkan sudah menolak tawaran tersebut, tiada sebab Tuan Ibrahim harus menyembunyikan lagi identiti orang berkenaan.
Pun begitu, lebih budiman lagi sebenarnya jika wakil kerajaan perpaduan yang menghubungi dan membuat tawaran kepada Hadi dan Tuan Ibrahim itu sendiri yang mendedahkan identiti dirinya.
Tiada guna lagi beliau berdiam diri atau menyembunyikan diri kerana misi tersebut – sekurang-kurangnya setakat ini – adalah dikira sudah tidak berjaya.
Kalau Pas menerima tawaran itu, tidak mungkin Hadi dan Tuan Ibrahim secara terbuka mengumumkan penolakan serta ingin terus kekal bersama PN.
Lagi pula, lambat laun nanti, identiti mereka akan tersedah dan diketahui ramai juga akhirnya.
– ShahbudinHusin 30/05/2023.

2

2

votes
Article Rating
Kongsikan artikel ini


KERJA SIAPA PERTAHAN PM – JKOM, UNIT MEDIA PMO ATAU KEMENTERIAN KOMUNIKASI?

Sejak akhir-akhir ini, hampir tidak ada hari yang berlalu tanpa Anwar Ibrahim selaku Perdana Menteri tidak dihentam, tidak diserang dan tidak dibalun dalam pelbagai platform media sosial.
Isu-isu semasa yang dijadikan modal menghentamnya datang silih berganti sepertimana bertukarnya siang dengan malam dan ia berlaku boleh dikata tanpa rehat sejak enam bulan yang lalu.
Ada saja isu ditimbulkan untuk menjadikannya sebagai sasaran dan kadang-kadang oleh kerana tiada benda baru untuk menghentamnya, maka video-video lama beliau diulang siar semula, dicantum dengan ucapan semasa untuk memperlihatkan seolah-olah Anwar mempunyai dua wajah yang berbeza – dulu cakap lain tapi kini buat lain bila sudah beroleh kuasa.
Kalau mahu dihitung, terlalu banyak sebenarnya isu yang dijaja dan diguna untuk menyerang beliau sejak tertubuhnya kerajaan perpaduan ini.
Dalam semua isu yang menjadikan Perdana Menteri sebagai sasaran itu, boleh dikata 80 peratus daripadanya terus bergentayangan sebagai modal perbualan ramai dan meresap menjadi makanan fikiran rakyat, tanpa ada penafian, serangan balas, jawapan serta penjelasan yang meyakinkan.
Kerap kali pula, setelah beberapa hari berlalu, akhirnya Anwar sendiri yang terpaksa tampil membela dirinya atas segala serangan itu, persis dirinya seorang kena tuduh di mahkamah yang tidak mampu membayar yuran peguam bagi membela dirinya.
Soalnya, di mana segala macam jentera di sekeliling Anwar yang sepatutnya menjadi perisai utama kepadanya?
Meskipun banyak pihak lain yang turut berperanan membela dan mempertahankan Perdana Menteri seperti pemimpin parti dan para menteri, tetapi tumpuan khusus dalam hal ini tentunya ialah Jkom, unit media PMO serta Kementerian Komunikasi dan Digital yang diketuai menterinya, Fahmi Fadzil.
Di mana Jkom?
Di mana unit media PMO?
Dan di mana Fahmi yang mengetuai Kementerian Komunikasi dan Digital yang khabarnya sejak Ramadan dulu lagi telah mengumpulkan ratusan laskar maya untuk menunjukkan kekuatan menangkis serangan di pelbagai platform media sosial, selain atas kapasitinya sebagai menteri juga seharusnya mampu menangani isu-isu yang dikaitkan dengan Anwar melalui saluran media cetak dan elektronik?
Kenapa sejak kebelakangan ini, semakin Anwar dihentam dan dibalun, semakin sunyi sepi dan seolah-olah tidak berperanan semua jentera di atas itu?
Kesian Perdana Menteri kita ini, sudahlah bekerja siang malam tanpa kecukupan tidur, kemudian tidak pula dibela bila kena hentam dan balun di sini sana.
Peranan Jkom mula menjadi bualan ramai sebaik saja Prof Dr Agus Yusof, bekas pensyarah UKM dilantik sebagai Ketua Pengarah jabatan itu yang ketika era BN dulu dikenali sebagai Jasa.
Pada mulanya, harapan tinggi diletakkan kepada Dr Agus, mungkin atas faktor popularitinya, agar beliau mampu menjadikan Jkom sebagai benteng yang berwibawa untuk membela, mempertahan dan menangkis serangan terhadap Anwar, selain jabatan itu turut berperanan memasar, menyebarluas serta memberi kefahaman mengenai dasar-dasar kerajaan, terutama konsep Malaysia Madani.
Tetapi, dengan peredaran masa, Jkom dilihat seperti hilang punca dan tidak mampu berperanan dengan sebaiknya dalam menjawab segala serangan itu sehingga ia menjadi kritikan yang bukan lagi rahsia, baik dalam PH atau mereka yang dekat dengan Anwar sendiri, lalu kemudiannya, seorang pemimpin PKR yang agak dikenali ramai, Ismail Yusof atau Tok Abah dibawa masuk sebagai Timbalan Ketua Pengarah jabatan itu.
Membawa masuk Tok Abah, kunci utamanya adalah lantaran disedari bahawa jabatan itu harus ada seseorang di kalangan penerajunya yang faham sepak terajang politik, malah lebih berkesan jika pernah merasa “kena sepak dan terajang” dalam pengalaman bermain politik dan bukan seperti Dr Agus yang hanya biasa bergelumang dengan buku semata-mata.
Apalagi, ketika era BN di mana Jkom dikenali sebagai Jasa, dua peneraju terakhirnya – arwah Fuad Hassan dan Dr Puad Zarkashi – adalah tokoh politik UMNO yang memang dikenali ramai dan faham tentang dunia politik berparti yang sebenar.
Untuk itu membawa Tok Abah adalah dengan harapan ada perubahan dalam gerak kerja Jkom, tetapi tak dipastikan sama ada beliau sudah memulakan tugas secara rasmi atau kedudukannya masih tersangkut dek karenah birokrasi, yang pasti jabatan itu dan Dr Agus ketika ini dilihat semakin tiada peranan dalam membela serta mempertahankan Perdana Menteri, di sebalik satu demi satu isu terus muncul silih berganti hampir setiap hari.
Jkom sebaliknya kebelakangan ini hanya sibuk berkelana dari universiti ke universiti untuk mempromosi dan memberi kefahaman mengenai Malaysia Madani, tetapi dalam masa yang sama membiarkan Anwar seperti pahlawan tanpa tentera yang tidak dilindungi dan tidak diserang balas apabila ditembak musuh.
Memang memasar dan memberi kefahaman mengenai Malaysia Madani dan dasar-dasar kerajaan yang lain adalah penting, tetapi Jkom juga tidak boleh lari daripada peranan membela, mempertahan dan menangkis serangan terhadap Perdana Menteri.
Tidak guna Malaysia Madani misalnya dipromosi ke sana sini, tetapi di ketika yang sama, Anwar selaku Perdana Menteri dilihat lunyai dibelasah dan dibalun tanpa pembelaan.
Prinsip mudahnya ialah mempertahankan Perdana Menteri adalah juga mempertahankan kerajaan dan mempertahankan kerajaan tidak akan bermakna tanpa Perdana Menteri lebih utama dipertahankan.
Apa pun, ramai mengharapkan Jkom dan Tok Abah yang baru dimasukkan segera berperanan dengan sebaiknya dan mula menetapkan fokus khusus beberapa keutamaan yang perlu dilakukan agar Anwar sekurang-kurangnya berasa ada “pasukan tentera” di belakangnya.
Unit Media dan Komunikasi Strategik PMO, kalau tidak kerana berita pengarahnya sebelum ini, Wan Nurzila Wan Abd Rahman dilaporkan meletakkan jawatan dengan notis 24 jam, tiada siapa tahu unit tersebut wujud dan ada ketuanya sejak Anwar menduduki Bangunan Perdana Putra.
Unit tersebut selama ini semacam tidak berperanan dalam menjawab pelbagai isu yang timbul berkaitan Perdana Menteri dan dengan kemasukan pengarah baru, Rozaid Abdul Rahman, pemain media yang berpengalaman luas dan tidak asing lagu, ia benar-benar mampu bukan saja menyebarkan kebaikan dan mempromosi aktiviti yang dilakukan Anwar, malah tangkas menjawab atau menangkis apa juga isu yang timbul.
Oleh kerana Rozaid baru kira-kira seminggu memulakan tugasnya, ruang secukupnya harus diberi kepada beliau sebelum kita mahu menilai prestasinya.
Kementerian Komunikasi dan Digital atau sebelumnya dikenali sebagai Kementerian Penerangan, memang peranan utamanya ialah sebagai benteng utama melindungi Perdana Menteri dan kerajaan dalam konteks promosi serta serangan media.
Melalui kuasa, ada saluran media elektronik dan agensi seperti SKMM dibawahnya, di samping tentunya menterinya perlu mempunyai hubungan baik dengan pelbagai saluran media, Fahmi yang mengetuai KKD mesti sentiasa proaktif dan cekap dalam peranannya.
Tak usahlah lagi berwatak kebudak-budakan dengan berbasikal di dalam pejabat dan memuatnaik video aksi seperti itu di media sosial.
Kalau dalam tentera, KKD ini umpama Rejimen Semboyan yang jika ia gagal berfungsi dengan cekap, maka akan kalah peranglah alamatnya seluruh pasukan.
Sesuai dengan media sosial sudah menjadi media arus perdana, bahkan alat penerima maklumat berada dalam genggaman hampir setiap orang, Fahmi mesti memastikan beliau mempunyai pasukan laskar maya yang cekap, mahir dan berkemampuan, bahkan sepatutnya sudah pun berperanan ketika ini.
Akhirnya, siapa di antara Jkom, unit media PMO dan KKD yang lebih penting dan utama dalam mempertahankan Perdana Menteri?
Sebelum kita mahu jawapannya, setelah enam bulan kerajaan perpaduan ini terbentuk, pernahkah ketiga-tiga entiti itu mengadakan mesyuarat bersama untuk menyelaras tugas dan mempererat kerjasama?
– ShahbudinHusin 30/05/2023.

4.3

4

votes
Article Rating
Kongsikan artikel ini


ANWAR PILIHAN TERTINGGI PALING SESUAI PIMPIN MALAYSIA

Datuk Seri Anwar Ibrahim menjadi pilihan tertinggi sebagai individu yang paling sesuai untuk menjadi Perdana Menteri Malaysia, ketika ini.
Dapatan tersebut diperoleh hasil tinjauan pendapat awam yang dijalankan oleh Endeavour-MGC membabitkan 1,068 responden semua kaum, dan 791 responden Melayu yang dipilih melalui persampelan rawak berstrata.
Menerusi dapatan tersebut, 46 peratus responden semua kaum dan 32 peratus responden Melayu mahu Pengerusi Pakatan Harapan (PH) itu memimpin negara untuk tempoh sekarang.
Tan Sri Muhyiddin Yassin pula menjadi pilihan kedua dengan 25 peratus responden Melayu dan 17 peratus responden semua kaum berpandangan bekas Perdana Menteri itu sesuai untuk menjadi Perdana Menteri.
Ia diikuti dengan Datuk Seri Ismail Sabri Yaakob dan Khairy Jamaluddin yang memperoleh enam peratus daripada responden semua kaum, manakala responden Melayu masing-masing sembilan peratus memilih Ismail Sabri dan lapan peratus (Khairy).
Sementara itu, PH memperoleh undian tertinggi dengan 39 peratus daripada responden semua kaum memilih gabungan itu sekiranya Pilihan Raya Umum (PRU) diadakan esok.
Barisan Nasional (BN) dan Perikatan Nasional (PN) masing-masing memperoleh 18 dan 17 peratus undian daripada kumpulan responden tersebut.
Bagaimanapun, bagi responden Melayu, PN yang dianggotai Parti Pribumi Bersatu Malaysia (Bersatu), Pas dan Gerakan berada di kedudukan teratas dengan undian sebanyak 26 peratus, jika PRU diadakan esok.
Manakala, BN di tangga kedua dengan 24 peratus diikuti PH sebanyak 20 peratus.
Bagi soalan apakah pertimbangan yang paling penting untuk memilih parti yang hendak diundi, isu agama adalah paling tinggi dengan responden Melayu merekodkan 30 peratus, manakala semua kaum sebanyak 22 peratus.
Sementara faktor calon pula menjadi pilihan kedua dengan masing-masing responden Melayu dan semua kaum memberikan undian sebanyak 27 peratus.
Tinjauan pendapat awam itu dijalankan dari 4 hingga 18 April lalu, dengan margin kesilapan keputusan adalah antara tiga dan 3.5 peratus berdasarkan bilangan pemilih berdaftar di Semenanjung, setakat Jun 2022.
Dari segi demografi gender dan kaum, jumlah responden lelaki dan wanita masing- masing 50 peratus manakala kaum Melayu mewakili 62.2 peratus, Cina (28.7 peratus), India (8.2 peratus) dan lain-lain (0.9 peratus).
Kesemua mereka berumur antara 18 hingga 60 tahun ke atas dengan golongan yang berumur 30 hingga 39 tahun adalah paling ramai iaitu 26 peratus.
Sumber –
https://www.astroawani.com/berita-malaysia/anwar-pilihan-tertinggi-sebagai-pm-kaji-selidik-endeavourmgc-421817

0

0

votes
Article Rating
Kongsikan artikel ini


SEKALI LAGI, ANWAR SENDIRI AKHIRNYA TERPAKSA TAMPIL MEMPERTAHANKAN DIRINYA

Nampaknya, sekali lagi Perdana Menteri sendiri terpaksa tampil mempertahankan dirinya daripada serangan parti lawan yang mendakwa antara sebab kejatuhan nilai ringgit adalah kerana negara tidak mempunyai Menteri Kewangan sepenuh masa.
Kata Anwar Ibrahim, kejatuhan nilai mata wang ringgit malaysia bukan berpunca daripada negara mempunyai seorang Menteri Kewangan yang tidak bekerja sepenuh masa.
Sebaliknya, kata beliau, antara faktor penyebabnya ialah berkaitan dasar, terutamanya dasar Amerika Syarikat dan kekangan antarabangsa.
Beliau berkata demikian sebagai reaksi terhadap kenyataan Penolong Setiausaha Agung Pas Pusat, Mohd Syahir Che Sulaiman sebelum ini berkaitan isu tersebut.
“Itu saya pun dengar…
“Masalahnya dasar. Masalah juga disebabkan kekangan antarabangsa.
“Jadi orang yang cadang itu…suruh dia baca laporan ekonomi antarabangsa…bukan laporan Pas,” katanya.
Beliau berkata demikian pada sidang media selepas menyempurnakan Majlis Penyerahan Kunci Perumahan Awam Malaysia Madani Dalur di Putrajaya pada Khamis.
Turut hadir ialah Menteri Pembangunan dan Kerajaan Tempatan, Nga Kor Ming dan Ketua Setiausaha Negara, Tan Sri Mohd Zuki Ali.
Syahir yang juga Ahli Parlimen Bachok pada Rabu berkata, dalam tempoh enam bulan ini, ringgit telah menyusut berbanding dolar AS dan mata wang lain sehingga mencecah paras RM4.60/dolar AS, dijangka boleh mencecah paras RM5.00/dolar AS jika tidak dikawal.
Isu kejatuhan nilai ringgit sudah beberapa hari menjadi mainan di media dengan Anwar paling dijadikan sasaran berkaitan dengannya.
Video ucapan lama beliau yang ketika menjadi Ketua Pembangkang mengkritik kenaikan nilai ringgit dengan menyalahkan kerajaan sudah banyak bertebaran di pelbagai platform media sosial.
Soalnya, di mana pihak-pihak lain dalam mempertahankan Anwar?
Selain Rafizi Ramli yang antara lain berkata, kejatuhan nilai ringgit ketika ini turut membawa kebaikan dan menyebabkan beliau dikecam kerana dilihat bertentangan dengan pendiriannya ketika menjadi pembangkang dahulu, tiada menteri lain bersuara mempertahankan Perdana Menteri.
Kata Menteri Ekonomi itu, pendapatan negara terutama sektor minyak meningkat berikutan harganya diniagakan dalam nilai dolar Amerika.
“Lebih tinggi harga minyak dan ringgit yang lemah bermakna lebih banyak duit kita dapat, namun bagi eksport kita adalah sebaliknya,” ujar beliau lagi.
Selain tiada menteri, di mana juga pelbagai jentera dan agensi yang sepatutnya menangkis serangan berkaitan kejatuhan ringgit ini?
Sebelum ini, dalam banyak isu yang timbul, jika kita teliti, sebahagian daripadanya juga tidak berjawwb selama berhari-haru sehingga akhirnya Anwar sendiri tampil menjawabnya.
Untuk berapa lama lagi terpaksa Anwar sendiri, di sebaliknya kesibukannya ke sana sini dengan pelbagai program, terpaksa tampil membela dan mempertahankan dirinya?
– ShahbudinHu
s
in 01/06/2023.

3

1

vote
Article Rating
Kongsikan artikel ini


MANA CUKUP JADI TETAMU KEHORMAT SAJA, BAGILAH ANWAR RASMIKAN PAU2023!!

Sekali lagi Anwar Ibrahim mencatat sejarah apabila beliau buat pertama kali akan hadir ke Perhimpunan Agung UMNO 2023 (PAU2023), minggu depan selepas kali terakhir menghadirinya pada PAU tahun 1997, kira-kira 26 tahun yang lalu.
Tahun 1997 adalah kali terakhir Anwar menghadiri PAU di mana ketika itu beliau memegang jawatan Timbalan Presiden UMNO merangkap Timbalan Perdana Menteri sebelum dipecat pada 2 September 1998 oleh Tun Mahathir Mohamad.
Sebelum ini, pada 7 Februari baru-baru ini, Anwar buat kali pertama sejak dipecat pada 1998 berpeluang menjejakkan kaki ke Pejabat UMNO di Menara Dato’ Onn, WTCKL kerana mempengerusikan mesyuarat Seketariat Kerajaan Perpaduan manakala pada 14 Mei pula berucap di pentas Dewan Merdeka, juga pertama kali selepas lebih 25 tahun, dalam Konvensyen Kerajaan Perpaduan yang dihadiri perwakilan semua parti kerajaan perpaduan.
Pada 9 Jun ini, Anwar selaku Presiden PKR akan dijemput bersama pemimpin-pemimpin parti yang membentuk kerajaan perpaduan menghadiri PAU2023 di Dewan Merdeka, WTCKL.
Menurut Setiausaha Agung UMNO, Dr Asyraf Wajdi Dusuki, Anwar yang merupakan Perdana Menteri, malah akan menjadi tetami kehornat PAU kali ini.
“Ini akan menjadi detik bersejarah,” kata beliau sebagai mengesahkan jemputan dan kehadiran Anwar selaku Perdana Menteri bersama pemimpin parti-parti lain, termasuk DAP pada PAU2023 nanti.
Cukupkah Anwar dijemput sebagai tetamu kehormat saja?
Ketika UMNO berkuasa, setiap tahun PAU akan dirasmikan oleh Presidennya yang juga merupakan Perdana Menteri.
Tetapi, sejak hilang kuasa pada 2018, PAU selepas itu sekadar dirasmikan oleh Presidennya yang juga Pengerusi BN, tetapi tanpa apa-apa jawatan dalam kerajaan.’
Semenjak itu, PAU seperti sudah hilang seri dan kemeriahannya.
Terlanjur sempena PAU2023 ini di mana UMNO nampaknya lebih bersikap terbuka sejak berada dalam kerajaan perpaduan dengan menjemput Perdana Menteri sebagai tetamu kehormat, disertai pemimpin lain-lain parti yang bersama-sama membentuk kerajaan, maka alangkah baiknya jika Anwar bukan sekadar dijadikan tetamu kehormat semata-mata.
Sebaliknya, atas jawatannya sebagai Perdana Menteri dan tetamu kehormat itu, Anwar sepatutnya juga diberi penghormatan merasmikan PAU2023 kali ini.
Tiada maknanya jika Anwar selaku Perdana Menteri hanya sekadar dijemput sebagai tetamu kehormat saja, tetapi tidak diberi peluang merasmikan PAU2023.
Dijemput berucap dan merasmikan PAU barulah namanya memberi suatu pengiktirafan kepada Anwar selaku Perdana Menteri yang mengetuai kerajaan perpaduan ini.
Malah, tindakan itu amat cocok dengan pengakuan Presiden UMNO, Ahmad Zahid Hamidi sendiri sebelum ini yang mengiktiraf Anwar sebagai cikgunya dalam politik.
Kalau bukan anak murid memuliakan cikgu, siapa lagi?
– ShahbudinHusin 02/06/2023.

3.5

2

votes
Article Rating
Kongsikan artikel ini


YANG PENTING, MAHUKAH MAHIADDIN BEKERJASAMA DENGAN MAHATHIR?

Dalam perkembangan terbaru, tetapi langsung tidak mengejutkan, Tun Mahathir Mohamad mengumumkan kesediaannya untuk bekerjasama dengan Mahiaddin Md Yasin dan PN bagi memperjuangkan nasib orang Melayu di negara ini.
Katanya, usaha untuk memperjuangkan nasib orang Melayu perlu dijadikan antara matlamat utama dalam kerjasama itu, selain menolak individu yang terpalit dengan isu rasuah atau salah laku jenayah.
Tambah Tun Mahathir, masyarakat Melayu yang berpecah mengikut politik kepartian mengakibatkan parti politik Melayu sukar untuk memperbetulkan sebarang keadaan.
“Kita hendak adakan kerjasama, tetapi matlamat mesti ditentukan. Kita (Melayu) berpecah jadi banyak parti, kita hilang kuasa.
“Bila hilang kuasa, kita tidak boleh betulkan keadaan yang merugikan orang Melayu. Sebab itu kita perlu bersatu,” katanya dalam wawancara dengan sebuah portal.
Ehh..ehh…apa Tun Mahathir cakap ni?
Pertama, kenapa belum apa-apa lagi, beliau telah meletakkan syarat yang seolah-olah mahu menjadikan Proklamasi Melayu yang diperjuangkannya sebagai matlamat utama dalam kerjasama dengan Mahiaddin dan PN itu?
Dalam keadaan sekarang, siapa memerlukan siapa?
Tun Mahathir memerlukan Mahiaddin dan PN atau Mahiaddin yang memerlukan Tun Mahathir?
Semua kita tahu Tun Mahathir kini dalam keadaan terdesak untuk mencari kekuatan baru setelah kalah teruk dan ditolak oleh orang Melayu sendiri pada PRU15 lalu.
Tujuannya menggerakkan Proklamasi Melayu tidak lain ialah sebagai platform untuk berpolitik dan menekan Anwar Ibrahim sebagai Perdana Menteri.
Begitu pun, Proklamasi Melayu itu sendiri tidak mendapat sambutan yang menggalakkan di mana Marzuki Yahya, Pengerusi Seketariatnya baru-baru ini memaklumkan hanya 20 ribu orang telah menandatanganinya.
Dengan itu, sudah tentu Tun Mahathir perlukan rakan kerjasama baru bagi memastikan Proklamasi Melayu tidak gagal, sebagaimana gagalnya parti Pejuang yang ditubuhkannya dan kini berpecah dengan anaknya sendiri, Mukhriz.
Mudah cerita, sebenarnya Tun Mahathirlah yang memerlukan Mahiaddin dan PN, berbanding Mahiaddin dan PN barangkali langsung tidak memerlukan Tun Mahathir.
Hakikatnya, pencapaian PN yang dikira baik dalam PRU15 lalu adalah dicapai tanpa bantuan dan kerjasama dengan Tun Mahathir.
Meletakkan syarat yang memperlihatkan seperti agenda Proklamasi Melayu mesti dibawa sebagai syarat kerjasama ternampak langsung tidak kena.
Soalan pokoknya, di mana pentingnya Proklamasi Melayu yang diperjuangkan oleh Tun Mahathir kepada Mahiaddin dan PN?
Apakah tanpa Proklamasi Melayu, Mahiaddin dan PN tidak memperjuangkan nasib Melayu?
Kedua, Tun Mahathir juga menyebut kerjasama itu mesti menolak individu yang terpalit dengan rasuah dan salah laku jenayah.
Sekali lagi, ehhh….apa ni?
Dengan keyakinan mustahil Tun Mahathir sudah nyanyuk, tidak ingat atau terlupa bahawa Mahiaddin sendiri sedang didakwa di mahkamah, adalah jelas terdapat maksud tersirat lain dalam kerjasama yang diingininya itu.
Tun Mahathir dengan mudah difahami sebenarnya mahukan beliau mengetuai blok pembangkang dengan menjadikan Proklamasi Melayu sebagai tempelan yang berada di atas perjuangan PN yang ketika ini diketuai Mahiaddin yang sedang berdepan perbicaraan di mahkamah itu.
Walaupun dalam kemelut politik 2020 dulu, Tun Mahathir secara terbuka dan berulangkali menuduh Mahiaddin sebagai pengkhianat sebenar kerana terlalu bercita-cita ingin jadi Perdana Menteri, kini beliau nampaknya sudah sedia untuk menjilat kembali ludahnya sendiri.
Tun, tak rasa gelikah mahu bekerjasama dengan seorang pengkhianat?
Itulah Tun Mahathir, tiada sebab lain mengapa beliau tiba-tiba sedia untuk bekerjasama dengan Mahiaddin, melainkan kerana melihat ada peluang terbuka sedang terbentang di depan matanya.
Sebab itulah agaknya Pas dan Hadi Awang awal-awal lagi telah ditemuinya bagi menyokong Proklamasi Melayu.
Perlukah Mahiaddin menyambut huluran tangan Tun Mahathir?
Sebagaimana disebut di awal tadi, yang lebih memerlukan kerjasama ini ialah Tun Mahathir dan bukannya Mahiaddin.
Mahiaddin boleh saja terus bersikap “sejuk dan keras” terhadap kenyataan Tun Mahathir ini kerana tiada untung dan tiada rugi jika tidak melayannya.
Jika benar Tun Mahathir ingin bekerjasama, beliau perlu datang kepada Mahiaddin dan PN tanpa syarat dan jangan dengan apa-apa agenda mahu jadi ketua.
Mahiaddin sudah mengetuai PN, maka Tun Mahathir bersama gerombolannya mesti datang ke dalam PN sebagai pengikut yang wajib menerima Ahli Parlimen Pagoh itu sebagai ketua.
Tiada nilai tambah sama sekali kepada PN dan Mahiaddin jika bekerjasama dengan Tun Mahathir, sebaliknya Tun Mahathir dan Proklamasi Melayu itulah yang mahu menjadikan PN memberi nilai tambah kepada mereka.
Sebab itu, yang penting bukanlah bila mana Tun Mahathir menyatakan ingin bekerjasama dengan Mahiaddin kerana yang lebih penting daripada segala-galanya, mahukah Mahaddin bekerjasama dengan orang yang pernah melabelnya sebagai pengkhianat?
– ShahbudinHusin 02/06/2023.

3

2

votes
Article Rating
Kongsikan artikel ini


TUN MAHATHIR BAKAL DIDAKWA?

Kertas siasatan ke atas Dr Mahathir Mohamad berhubung isu dia didakwa menghina institusi raja sudah disiapkan, kata Polis Diraja Malaysia (PDRM) hari ini.
Setiausaha PDRM Noorsiah Mohd Saaduddin berkata selaras dengan peruntukan undang-undang kertas siasatan tersebut akan dirujuk ke Jabatan Peguam Negara (AGC) minggu depan.
“PDRM telah melengkapkan kertas siasatan terhadap Tun Dr Mahathir bersabit kes penghinaan terhadap institusi diraja.
“Kertas siasatan akan dirujuk kepada Pejabat Peguam Negara pada 6 Jun ini selari dengan peruntukan Perkara 145 (3) Perlembagaan Persekutuan,” katanya dalam kenyataan media.
Dalam kenyataan sama Noorsiah juga memberitahu bagi isu membabitkan Proklamasi Orang Melayu, PDRM masih di peringkat siasatan.
Katanya polis akan merakamkan percakapan dua ahli politik lagi iaitu Presiden PAS Abdul Hadi Awang, dan Timbalan Ketua Menteri II Pulau Pinang, P Ramasamy.
Sumber –
https://m.malaysiakini.com/news/667430

5

1

vote
Article Rating
Kongsikan artikel ini


TUAN IBRAHIM TAK FAHAM MATEMATIK POLITIK

Timbalan Presiden Pas, Tuan Ibrahim Tuan Man berkata, hanya parti yang memiliki majoriti kerusi di Parlimen patut mengemudi kerajaan.
Beliau mengambil contoh bagaimana ketika UMNO mengetuai kerajaan di era BN sebelum ini telah berjaya mewujudkan kestabilan hampir 60 tahun lamanya.
Kenyataan Tuan Ibrahim ini sebagai menyokong kenyataan Presiden Pas, Hadi Awang yang mengatakan parti itu sepatutnya mengetuai kerajaan kerana memiliki jumlah Ahli Parlimen paling ramai sekali.
Kenyataan Hadi itu sebagai mengktitik PH yang mengetuai kerajaan perpaduan di mana ia bukan diketuai oleh parti yang memiliki kerusi Parlimen Melayu paling ramai, sebaliknya dikuasai bukan Melayu.
Kenyataan Hadi mendapat sanggahan segera daripada Anwar Ibrahim yang menegaskan, soal jumlah majoriti bukan Islam dalam gabungan kerajaan bukan perkara utama, sebaliknya yang lebih penting ialah dasar yang dibawa oleh kerajaan perpaduan.
“Yang penting bukan soal jumlah majoriti ataupun tidak, yang penting dasar.
“Di mana dasar yang (menunjukkan) kita tinggalkan Islam, di mana? Kita khianat orang Melayu, mana? Kita curi tanah Melayu, curi saham, curi projek, di mana?
“Ini penting kita nilai dan jangan gunakan naratif kolot dan jumud yang lalu,” bidas Anwar lagi.
Dalam mempertahankan kenyataan Hadi, Tuan Ibrahim berkata, tiada salahnya Pas menggunakan naratif lama dengan mengatakan bahawa hanya orang Islam boleh memerintah Malaysia.
Katanya, ia adalah berdasarkan keadaan di ketika UMNO mengetuai BN sebelum ini,
Boleh pakai dan diterimakah hujah Tuan Ibrahim ini?
Ada beberapa perkara yang Tuan Ibrahim nampaknya terlupa atau sengaja buat-buat lupa dalam perkara yang disebutkannya ini.
Pertama, ketika UMNO memenangi paling banyak kerusi Parlimen di era BN, ketika itu gabungan tersebut juga memiliki jumlah kerusi Parlimen yang cukup dan selalu melebihi dua pertiga untuk membentuk kerajaan.
Dengan itu, memanglah tidak dipertikaikan penguasaan UMNO dan kedudukan kerusi Parlimen Melayu dalam BN ketika itu.
Yang kedua, dalam keputusan PRU15 lalu, walaupun Pas memenangi paling banyak kerusi Parlimen iaitu sejumlah 43, gabungan PN yang dianggotainya hanya menang 74 kerusi Parlimen saja.
Jumlah 74 itu jauh daripada 112, jumlah paling mininum bagi mana-mana parti atau gabungan untuk membentuk kerajaan.
Bukan saja dengan 74 kerusi itu PN tidak cukup jumlah untuk membentuk kerajaan, malah juga berada di belakang PH yang memenangi sejumlah 82 kerusi Parlimen.
Jadi, bagaimana dengan jumlah 43 kerusi dimiliki Pas daripada 74 dimenangi PN itu mampu mengetuai kerajaan?
Ini yang Tuan Ibrahim perlu faham dan sedar, maka sebab itulah disarankan ketika itu agar dibentuk sebuah kerajaan perpaduan lantaran tiada mana-mana parti atau gabungan yang boleh membentuk kerajaan secara sendirian.
Dalam pembentukan kerajaan perpaduan itu pula, itu pun setelah PN sendiri menolak untuk bersama, BN yang ada 30 kerusi, kemudian diikuti GPS dengan 23 kerusi, GRS 6 kerusi dan Warisan 3 kerusi, semuanya bersetuju untuk bersama serta bekerjasama dengan PH.
Maka, itulah sebabnya Anwar daripada PKR yang hanya memiliki 30 kerusi Parlimen dalam PH telah diangkat sebagai Perdana Menteri dan peneraju negara ini.
Anwar diangkat kerana beliau ketua PH dan disokong oleh DAP yang memiliki paling banyak kerusi dalam gabungan itu.
Ia sama juga dengan PN, kalaulah gabungan itu yang dipilih untuk menerajui kerajaan, siapa akan jadi Perdana Menteri?
Pemimpin daripada Bersatu atau pemimpin Pas?
Memanglah dalam matematik, angka lebih besar dikira menang dan patut menjadi ketua, namun dalam politik bukan begitu semestinya.
Banyak faktor lain kena diambil kira dan dijadikan pertimbangan, termasuk dari segi kemampuan.
Naratif lama yang disebut dan digunakan oleh Tuan Ibrahim itu tidak semestinya boleh dipakai sepanjang masa kerana matematik dalam buku tidak sama dengan matematik dalam politik.
Kalau Tuan Ibrahim ingin bertegas juga dengan naratif lama itu, beranikah beliau selepas ini bersuara bersama dakwaan parti itu memiliki jumlah Ahli Parlimen paling ramai, maka jawatan Perdana Menteri mesti diberikan kepada Pas jika PN menang PRU16 akan datang?
– ShahbudinHusin 04/06/2023.

5

1

vote
Article Rating
Kongsikan artikel ini


HASSAN KARIM JAWAB MB KEDAH – TUN RAZAK, PROF UNGKU AZIZ JUGA BUKAN ANAK ORANG MISKIN

Saya membaca laporan media Malaysiakini 5 Jun 2023 yang bertajuk, “Ending poverty: Sanusi accuses PM of “using” the poor, says he’s all talk”
Laporan Malaysiakini itu memetik ucapan Sanusi, Menteri Besar Kedah itu dalam satu ceramah Perikatan Nasional di Tanjong Karang, Selangor semalam Ahad 04 Jun 2023.
Menurut Sanusi, Anwar tidak tahu tentang kemiskinan kerana Anwar bukan dari keluarga miskin dan Anwar bersekolah di Kolej Melayu Kuala Kangsar (MCKK) sebuah sekolah elit.
Sanusi sebagai Menteri Besar Kedah tentu maklum bahawa di Kedah terdapat ramai pesawah padi. Adakah Sanusi sudah lupa bahawa antara tindakan awal Anwar sebagai Perdana Menteri ialah berbincang dengan Tan Sri Syed Mokhtar, tuan punya syarikat Bernas yang memiliki AP mengimport beras supaya memulangkan sebahagian daripada keuntungannya bernilai RM100 juta untuk membantu pesawah-pesawah miskin?
Adakah Sanusi mengetahui bahawa ketika di bawah pentadbiran Kerajaan Perdana Menteri Ketujuh, Tun Dr Mahathir Mohamad, bahawa sebaik sahaja Anwar Ibrahim dipilih sebagai Ahli Parlimen Port Dickson, antara ucapan awalnya yang penting di Parlimen ialah menegur dengan ikhlas belanjawan negara kerajaan Pakatan Harapan ketika itu.
Saya berada di dalam Parlimen ketika itu dan saya menyaksikan bahawa Anwar tidak setuju tindakan kerajaan memotong subsidi kepada petani, pesawah dan nelayan miskin.
Anwar berharap subsidi kepada rakyat golongan miskin di kekalkan. Anwar mencadangkan Kementerian Kewangan supaya menyusun semula kadar bayaran kepada syarikat-syarikat besar berkaitan GST.
YAB Sanusi sebagai seorang pemimpin tentu bersetuju dengan saya bahawa tak semestinya kita pernah hidup miskin barulah kita tahu erti kemiskinan. Saya bagi beberapa contoh klasik untuk menyokong andaian saya ini.
Pertama, saya sebut nama Allahyarham Profesor Diraja Ungku Aziz. Ungku Aziz semasa hidupnya bukan anak orang miskin. Profesor Ungku Aziz berasal dari golongan bangsawan Johor dan amat dekat dengan keluarga di Istana Johor.
Tetapi Ungku Aziz amat arif tentang kemiskinan rakyat di Malaysia, khususnya kemiskinan orang Melayu.Sepanjang hidupnya Prof. Ungku Aziz memperjuangkan nasib orang miskin.
Contoh kedua, ialah Profesor Syed Husin Ali, rakan satu kem di Penjara Kamunting, Taiping bersama-sama Anwar Ibrahim apabila mereka ditahan di bawah ISA pada tahun 1974 kerana menyokong perjuangan rakyat miskin di Baling, Kedah.
Prof. Dr. Syed Husin Ali, seorang Profesor Sosiologi dan Antropoligi dari Universiti Malaya bukan dari keluarga yang miskin di Batu Pahhat, Johor. Syed Husin mempunyai darah keturunan dari kesultanan Siak di Sumatera sana.
Tetapi sepanjang hayatnya dia mengkaji tentang kemiskinan, menulis tentang isu kemiskinan dan selama enam tahun terkurung di Penjara ISA kerana membela rakyat miskin.
YAB Sanusi mengkritik Anwar Ibrahim dan mendakwa Anwar tidak tahu hal rakyat miskin kerana Anwar bersekolah di MCKK. Saya ingin bertanya Sanusi, seorang pemimpin PAS dan Perikatan Nasional.
Apa dosanya Anwar bersekolah di MCKK Kuala Kangsar? Sekolah MCKK itu adaah untuk pelajar-pelajar Melayu yang terbaik. Saya tahu hal itu kerana anak sulung saya juga pernah belajar di sana kerana mendapat kelulusan terbaik semasa peperiksaan darjah enam UPSR.
Tetapi saya bagi contoh lain, bukan anak saya. Tahukah YAB Sanusi bahawa Allahyarham Tun Abdul Razak, Perdana Menteri Malaysia yang kedua juga pernah belajar di MCKK.
Tun Abd Razak bukan anak orang miskin. Tun Abd Razak adalah seorang anak bangsawan dari Pahang. Tetapi lihat apa yang dia telah buat tentang memperjuangkan nasib orang miskin.
Siapakah Perdana Menteri yang membuka beribu-ribu hektar tanah di seluruh negara di bawah rancangan tanah Felda untuk dikurniakan kepada rakyat miskin Melayu? Tentulah jawapannya ialah Tun Abd Razak yang bersekolah di MCKK dulunya dan bukan dari keluarga miskin.
Mungkin YAB Sanusi perlu ingat Tun Abd Razak yang diberi gelaran bapa pembangunan Malaysia adalah pemimpin yang mengasaskan Dasar Ekonomi Baru yang tujuan utamanya ialah untuk membasmi kemiskinan seluruh rakyat Malaysia tanpa mengira kaum dan agama.
Jadi, apabila YAB Sanusi telah faham semua ini sekarang, eloklah bersederhana dalam ucapan. Adalah lebih molek dan elok kesudahannya jika Sanusi selaku Menteri Besar Kedah menghulurkan tangan persahabatan dengan Perdana Menteri Anwar Ibrahim yang mengetuai kerajaan Persekutuan.
Sepatutnya kita (termasuk YAB Sanusi) bersyukur dan terus berdoa kepada Allah supaya Perdana Menteri kita sekarang terus tabah dan istiqamah dalam memperjuangkan nasib rakyat miskin.
Sejak Anwar Ibrahim masih muda-muda lagi, baru sahaja berumur dua puluhan, tetapi Anwar Ibrahim telah memperjuangkan isu kemiskinan rakyat sehingga beliau terpenjara selama dua tahun di bawah ISA.
Jangan lupa fakta itu wahai Sanusi.
Maka, sekurang-kurangnya, hormatilah Perdana Menteri kita sekarang. Saya rasa itulah yang disuruh oleh ajaran agama supaya kita jalinkan silatulrahim.
Oleh
Hassan Abdul Karim
Ahli Parlimen Pasir Gudang
Merangkap
Anggota Jawatankuasa Pilihan Khas Parlimen
berkenaan Kos Sara Hidup, Pertanian dan Keusahawanan
05 Jun 2023 (Isnin)

3.3

4

votes
Article Rating
Kongsikan artikel ini


YANG PENTING, JANGANLAH SAMPAI KENA BUNGKUS IKAT MATI

Kata Khairy Jamaluddin atau KJ, UMNO akan bungkus pada PRN enam negeri akan datang ini.
Walaupun komen pendek “PRN UMNO bungkus” itu hanya sekadar reaksi kepada luahan Hishammuddin Hussein yang tidak senang dengan sindiran Zahid Hamidi dan Dr Asyraf Wajdi Dusuki terhadap mereka yang dipecat dan digantung daripada UMNO menjelang PAU2023 minggu ini, tetapi tidaklah sukar mematami maksud reaksi KJ itu.
Lebih kurang maksudnya – janganlah berlagak dan cuba nak sindir-sindir orang kerana UMNO akan kalah pada PRN akan datang ini.
Betulkah UMNO akan bungkus di enam negeri yang bakal diadakan PRN nanti?
Daripada enam negeri yang ada PRN itu, tiga negeri – Selangor, Pulau Pinang dan Negeri Sembilan – diperintah oleh PH, manakala tiga negeri lagi – Kelantan, Terengganu dan Kedah – ditadbir oleh Pas atau PN sekarang ini.
Tiada satu negeri pun sedang ditadbir oleh UMNO/BN.
Oleh kerana UMNO/BN sekarang sudah bekerjasama dengan PH, bermakna hanya tiga negeri yang sekarang ditadbir PN saja boleh untuk mereka cuba untuk berangan-angan merampasnya.
Tapi, bolehkah UMNO/BN merampas Kelantan, Terengganu dan Kedah?
Melihat kepada situasi semasa di mana Pas yang bersama PN memang diakui kukuh di tiga negeri yang sedang ditadbirnya sekarang, memang diakui adalah sukar untuk UMNO/BN mampu melakukan kejutan.
KJ dalam hal ini menjangkakan UMNO akan kalah atau bungkus di tiga negeri tersebut.
Rasanya, selain KJ, majoriti kita yang mengikuti perkembangan semasa juga sependapat dengan beliau.
Ini bererti KJ sebenarnya memberi jawapan yang jujur bila menyebut “PRN UMNO bungkus” itu.
Bagi tiga negeri lain iaitu Selangor, Pulau Pinang dan Negeri Sembilan, melalui erti kerjasama yang sedia terjalin dalam konteks kerajaan perpaduan, UMNO/BN hanyalah berperanan sebagai pembantu untuk memastikan kerajaan sedia ada yang diterajui PH kekal berkuasa.
UMNO/BN bukan saja tidak boleh mahu merampas kuasa yang dipegang PH, malah juga tidak mudah untuk meminta lebih kerusi daripada jumlah yang mereka menangi pada PRU tahun 2018 lalu.
Ini kerana kerusi yang sedia dipegang oleh PH akan terus kekal ditandingi parti tersebut.
Hanya sejumlah kecil kerusi yang dipegang PN terbuka untuk ditandingi oleh UMNO/BN, itu pun perlu melalui proses rundingan dengan PH dengan mengambil kira parti mana yang lebih kuat dan siapa memperolehi lebih banyak undi pada PRU yang lepas.
Misalnya di Selangor di mana UMNO hanya menang lima kerusi pada PRU yang lepas, sudah tentu mustahil untuk mereka mendapat tambahan kerusi yang begitu banyak yang membolehkan parti itu berangan-angan jadi peneraju kuasa menggantikan PH.
Persoalannya, mampukah UMNO menang di semua kerusi Melayu yang ditandinginya di Selangor, Pulau Pinang dan Negeri Sembilan dalam berhadapan dengan PN?
Sekali lqgi, perkiraan KJ ialah UMNO bungkus atau dalam erti kata lain akan kalah kepada PN.
Sama ada betul atau salah jangkaan KJ itu, apa yang lebih penting ialah semua ini harus menjadi cabaran buat UMNO untuk membuktikan sebaliknya.
UMNO tidak harus tersinggung atau kecil hati dengan kejujuran KJ, jadikanlah ia tangkal semangat untuk sekurang-kurangnya janganlah sampai kena bungkus ikat mati dan tiada langsung kerusi yang mampu dimenangi.
– ShahbudinHusin 06/06/2023.

5

1

vote
Article Rating
Kongsikan artikel ini


MULA-MULA MINTA TAMBAH KERUSI, LEPAS ITU MINTA JAWATAN MB PULA…

Sebagaimana dilaporkan media, Pengerusi UMNO/BN Negeri Sembilan, Jalaluddin Alias mengesahkan gabungan itu ditawarkan 16 kerusi untuk ditandingi pada PRN akan datang ini.
Jumlah itu adalah status quo kerusi sedia ada yang dimiliki BN iaitu 15 kerusi yang dimenangi UMNO dan 1 MIC pada PRU tahun 2018 lalu.
Bilangan kerusi Dun di Negeri Sembilan ialah 36 di mana 20 kerusi lagi dimiliki PH iaitu DAP 11, PKR 6 dan Amanah 3.
Bagaimanapun Jalaluddin yang juga Ahli Parlimen Jelebu berkata, pihaknya telah meminta tambahan dua kerusi lagi daripada PH supaya kedua-dua gabungan itu mendapat agihan kerusi sama rata 18-18.
“Yang telah diselesaikan sekarang ini ialah status quo PH dapat 20 dan BN 16 kerusi.
“Jadi, kita teruskan mesyuarat, sebab saya minta supaya beri tambahan dua lagi kerusi.
“Ini supaya kita masuk PRN secara sama rata, kedua-dua pihak 18 kerusi masing-masing daripada jumlah 36 kerusi Dun yang ada,” ujar beliau.
Lihat tuan-tuan, inilah perangai UMNO…sudah ada 16 kerusi tetapi masih mahu tambahan dua lagi, kononnya supaya sama rata.
Tak cukup sudah dapat betis, sekarang nak paha pula.
Kenapa mahu tambahan kerusi lagi?
Tak cukup lagikah dengan 16 kerusi itu?
Apa mustahaknya BN mesti dapat kerusi yang sama rata dengan PH?
Lagi pun, siapa yang nak beri dua kerusi yang diminta UMNO itu?
UMNO sendiri, kalau kerusi yang sedang dimilikinya, sediakah ia memberi kepada PH?
Dengar cerita juga, Jalaluddin sendiri, meskipun sudah menjadi Ahli Parlimen Jelebu, turut berminat untuk bertanding di salah satu kerusi Dun dalam kawasan itu yang kini diwakili PH.
Dikatakan hasratnya bertanding di kerusi Dun itu adalah sebagai persiapan untuk memegang jawatan Menteri Besar Negeri Sembilan.
Menteri Besar sekarang, Aminuddin Harun diberitakan tidak akan mempertahankan lagi kerusi Dun Sikamat yang dipegangnya sekarang.
Selain ingin menumpukan tugas sebagai Ahli Parlimen Port Dickson, Aminuddin juga disebut-sebut bakal dibawa ke pusat sebagai timbalan menteri dalam rombakan kabinet yang dijangka dilakukan oleh Perdana Menteri selepas PRN nanti.
Disertai dengan PKR hanya bertanding enam kerusi dan mungkin tidak semuanya mampu dimenangi, di sinilah dikatakan UMNO/BNNegeri Sembilan melihat ada peluang untuk mereka mengambil alih jawatan Menteri Besar.
Bagi tujuan itu, tidak cukup dengan jumlah 16 kerusi yang akan ditandingi, mereka kini meminta lagi tambahan dua kerusi konon atas alasan perlu sama rata dengan PH.
Dengan tambahan kerusi itu, jika mereka menang lebih banyak kerusi nanti, maka senanglah untuk memulakan desakan agar diberi kerusi Menteri Besar itu, walaupun hakikatnya kerusi itu adalah milik PH berdasarkan kemenangan pada PRU yang lalu.
Ikut logiknya, untuk apa UMNO/BN minta tambahan dua kerusi lagi jika mereka benar-benar kekal dengan semangat setiakawan yang jitu untuk memastikan PH dan BN kekal berkuasa serta bukan ada maksud lain selain daripada itu?
Apakah PH ini terlalu baik dan sedia memenuhi kehendak UMNO itu sehingga akhirnya nanti, jawatan Menteri Besar pun terkorban sama?
– ShahbudinHusin 07/06/2023.

5

1

vote
Article Rating
Kongsikan artikel ini


KETUA BLOK PEMBANGKANG, TUN MAHATHIR SUDAH RAMPAS KEDUDUKAN MAHIADDIN?

Ketua Pembangkang di Parlimen ialah Hamzah Zainuddin, manakala ketua kepada blok pembangkang di luar Parlimen adalah Mahiaddin Md Yasin atas kapasitinya selaku Pengerusi PN.
PN mempunyai 74 Ahli Parlimen, manakala Ahli Parlimen yang bersama kerajaan perpaduan ialah seramai 148 orang.
Ertinya, selain PN, tidak ada mana-mana parti atau gabungan lain yang mempunyai wakil di Parlimen.
Dengan kedudukan Mahiaddin dan Hamzah itu, juga tidak ada pihak lain yang boleh diiktiraf untuk bercakap berkenaan blok pembangkang PN diterajui PN itu.
Tetapi, sejak semalam di mana berlangsungnya rundingan meja bulat parti-parti Melayu serta NGO yang menyokong Proklamasi Orang Melayu, Tun Mahathir Mohamad seolah-olah telah memproklamasi dirinya sendiri selaku ketua blok pembangkang di negara ini.
Bercakap dalam sidang media selepas rundingan meja bulat itu, Tun Mahathir antara lain berkata, semua pihak yang menandatangani Proklamasi Orang Melayu telah sepakat untuk bekerjasama dalam PRN enam negeri yang akan berlangsung tidak lama lagi.
Menurut beliau, semua pihak itu juga memutuskan untuk tidak bertanding sesama sendiri dan sedang memikirkan untuk bertanding bersama-sama.
“Itu tujuan kita hari ini dan kita semua setuju perlunya kita bergerak bersama.
“Kalau PRU pun kita akan bergerak bersama.
“Kalau tak ada kuasa tak boleh buat apa pun,” kata beliau.
Ehhh…apa cerita ni?
Siapa yang memberi autoriti untuk Tun Mahathir memutuskan demikian bagi pihak blok pembangkang?
Dalam rundingan meja bulat itu, selain Hamzah tidak hadir kerana berada di luar negara, Mahiaddin juga tidak hadir disebabkan keuzuran.
Hanya dilaporkan bahawa Mahiaddin bakal bertemu Tun Mahathir dalam waktu terdekat ini sebagai susulan kenyataannya minggu lalu yang menyatakan kesediaan untuk bekerjasama dengan bekas Perdana Menteri berusia 98 tahun itu.
Kenapa Tun Mahathir tidak menunggu sehingga bertemu Mahiaddin terlebih dahulu sebelum membuat pengumuman mengenai kerjasama parti-parti pembangkang dalam PRN?
Atas kapasiti apa Tun Mahathir berkata demikian?
Beliau mewakili parti apa dan sebagai pengerusi gabungan mana?
Adakah Proklamasi Orang Melayu yang digerakkannya itu sebuah entiti yang sah dan bila masa pula ia boleh bercakap mewakili blok pembangkang?
Adakah Tun Mahathir sebenarnya mahu merampas kedudukan Mahiaddin?
Bukankah sebagai orang tang datang kemudian dalam blok pembangkang, Tun Mahathir sepatutnya hanya layak menjadi pengikut dan membiarkan apa-apa perkara mengenai blok pembangkang diputuskan oleh Mahiaddin?
Akhirnya sebelum terlambat dan keadaan jadi gawat, sebagai pesanan buat Mahiaddin selaku ketua blok pembangkang di negara ini – berhati-hatilah selalu dengan Tun Mahathir.
Sebagaimana Tun Mahathir pernah bermusuh, kemudian berbaik tetapi akhirnya mengkhianati juga Anwar Ibrahim, tidak mustahil ulangan drama yang sama akan berulang kembali, tambahan lagi beliau sebelum ini pernah melabel Mahiaddin sebagai pengkhianat sebenar berikutan peristiwa Langkah Sheraton pada 2020 dahulu.
– ShahbudinHusin 08/06/2023.

4.8

5

votes
Article Rating
Kongsikan artikel ini


LEBIH TERPUJI JIKA UMNO YANG MULAKAN DULU HULUR MAAF KEPADA DAP

Kalau mahu dikira, baik UMNO atau DAP, kedua-dua parti itu sama-sama bersalah dalam mentohmah dan mengguris hati antara satu sama lain.
Manakala jika dibuat timbangan pula, salah UMNO kepada DAP lebih besar lagi berbanding salah DAP kepada UMNO.
Ini kerana, DAP melakukan serangan kepada UMNO lebih kerana ia merupakan parti yang berkuasa dan menerajui kerajaan pusat, selain disebabkan pelbagai skandal serta amalan rasuah melibatkan pemimpinnya yang terdedah didedahkan kepada umum sejak dulu.
Sebagai parti yang berkuasa dan mengetuai kerajaan, adalah perkara biasa bagi DAP yang ketika itu sebagai pembangkang melakukan pelbagai serangan serta kritikan.
Sebagaimana tiada seinci bumi yang tidak ditimpa hujan, tiada parti yang jadi kerajaan di dunia ini yang tidak dikritik oleh parti pembangkang.
Kritikan dan serangan itu adalah tugas moral mereka dalam erti kata semak dan imbang untuk memastikan negara diurus dengan baik.
Tetapi, kenapa UMNO melakukan serangan kepada DAP, termasuk begitu kerap dan acapkali menjadikan sasaran utama, terutama dalam Perhimpunan Agung UMNO juga?
UMNO tidak bertanding di kawasan yang sama dengan DAP, dengan itu sebab apa ia selalu menjadilan DAP sebagai sasaran serangannya?
Tidak lain UMNO selama berpuluh tahun berbuat demikian adalah untuk memastikan ia terus kekal berkuasa dengan cara menakut-nakutkan bangsa sendiri terhadap ancaman DAP yang sebenarnya tidak begitu jelas itu.
Sejarah telah membuktikan bahawa yang lebih banyak mengancam dan memiskinkan orang Melayu adalah pemimpin daripada parti Melayu sendiri.
Ia bukan daja disebabkan tidak jujur dan tidak amanah, gemar makan rasuah, bahkan ramai pula menjual tanah, projek dan pelbagai kepentingan atas nama Melayu kepada bangsa lain demi untuk keuntungan yang cepat.
Dalam masa yang sama, dengan serangan kepada DAP itu, yang ingin dilimpahkan keuntungan ialah MCA dan Gerakan yang juga merupakan parti kaum Cina, sama seperti DAP.
Sebab itu bila Ketua Pemuda UMNO, Dr Akmal Salleh mendesak DAP memohon maaf, kemudian mempertahankan pendiriannya meski setelah pelbagai kritikan diterimanya, ia dengan jelas menunjukkan beliau belum cukup tidak matang dan tidak sedar diri realiti yang sebenar.
Buat apa nak tunjuk garang dan mahu jadi hero dengan meminta orang lain memohon maaf kepada kita, sedangkan kita sendiri pun ada buat salah kepada pihak berkenaan?
Lebih tidak matang dan tidak sodar diri bila Timbalan Presiden UMNO, Mohamad Hasan pula menyokong kenyataan Dr Akmal itu sambil berkata, DAP seharusnya berbesar hati menerima saranan berkenaan.
“Cadangan (Pemuda UMNO) yang baik. Bagi saya, kalau DAP berbesar hati mereka boleh minta maaf kepada UMNO,” kata belau.
Apa ni Tok Mat?
Ingat UMNO ada 130 kerusi Parlimen ke sekarang ini?
Memang meminta maaf adalah amalan yang baik, tetapi mendesak orang lain meminta maaf kepada kita, dalam keadaan kita sendiri ada buat salah kepada pihak yang didesak meminta maaf itu, ini adalah suatu petunjuk keangkuhan diri yang benar-benar tak bertepi.
Agak-agaknya sikit dan tengoklah cermin dulu sebelum melakukan desakan itu.
Lagi pula, UMNO dan DAP sekarang sudah duduk dalam rumah yang sama iaitu rumah kerajaan perpaduan, maka untuk apa lagi diungkit cerita-cerita lama?
Macam apabila seorang wanita itu sudah menjadi isteri kita, untuk apa lagi diungkit cerita lama dia pernah mengata kita ketika zaman sekolah dulu?
Tidakkah tindakan Pemuda UMNO ini perbuatan tembak kaki sendiri dan menjurus untuk melihat berlakunya pergaduhan tercetus sesama sendiri, seterusnya menjadikan kerajaan perpaduan tumbang di tengah jalan?
Yang sepatutnya dalam hal ini, khususnya Ketua Pemuda UMNO yang masih perlu banyak makan garam lagi, cubalah berusaha memperbaiki dan membina hubungan yang lebih baik dengan DAP.
Hakikat yang nyata ialah DAP merupakan parti pilihan kaum Cina, manakala MCA sudah jauh tersudut ke tepi, jadi jika UMNO ingin kekal lama dalam kerajaan atau bertahan berkuasa di beberapa negeri, tiada pilihan lain selain sedia mereformasikan minda sendiri untuk bersikap terbuka dan menerima realiti baru dalam negara majmuk ini.
Sementara UMNO sendiri, berdasarkan keputusan PRU15 lalu, sudah tertinggal di belakang Pas dan Bersatu, tak usahlah lagi peranan hebat, bangga diri angkuh tak menentu.
Lebih terpuji jika Pemuda UMNO sendiri yang mula mengungkapkan kata maaf kepada DAP berbandiing mendesak DAP meminta maaf kepada mereka.
Tambahan lagi bak kata peribahasa bangsa sendiri juga – tidak hilang bisa ular di ketika ia menyusur akar.
Atau dalam hal ini Pemuda UMNO anggap peribahasa Melayu itu sudah tak boleh pakai?
– ShahbudinHusin 09/06/2023.

5

3

votes
Article Rating
Kongsikan artikel ini


BELUM SETAHUN DALAM PENJARA, ANWAR TAK HARUS LAYAN DESAKAN UMNO BEBASKAN NAJIB

Di depan Anwar Ibrahim yang dimuliakan sebagai tetamu kehormat PAU2023, Presiden UMNO, Ahmad Zahid Hamidi secara terbuka menegaskan, sambil disaksikan para perwakilan, akan terus memperjuangkan pembebasan Najib Razak.
“Kita mahukan keadilan untuk Najib. Kita mahu keadilan diberikan kepada beliau sebagai seorang manusia,” tegasnya.
Seterusnya, beliau meminta Perdana Menteri yang turut hadir supaya melihat sendiri apa yang dimahukan ahli UMNO di Dewan Merdeka terhadap Najib.
“Perdana Menteri lihat sendiri apa yang dinyatakan,” katanya merujuk kepada perwakilan yang berdiri melaungkan ‘Bebas Bossku’.
Tambah Zahid Hamidi lagi, pendirian UMNO tidak pernah berubah dalam membela nasib Najib seperti ditetapkan Majlis Kerja Tertinggi (MKT) parti sebelum ini.
“Kita di sini beliau di sana, yakinlah semangat beliau (Najib) tetap di Dewan Merdeka.
“Pendirian UMNO tidak pernah berubah untuk membela dan beri kebebasan kepada Najib,” kata beliau.
Selain beratus-ratus perwakilan di Dewan Merdeka memegang poster dengan mesej “Keadilan Untuk Najib Razak”, terdapat juga perwakilan yang berucap mahukan Najib dibebaskan.
Sentimen membebaskan Najib yang dimulakan melalui ucapan Zahid Hamidi memang menjadi antara topik perbualan pada PAU kali ini.
Di dalam dan di luar Dewan Merdeka WTCKL, banyak pihak bercakap mengenainya dalam pelbagai versi, termasuk ada yang memberi gambaran akan wujud pemboikotan ahli tertentu dalam PRN andainya Najib tidak dibebaskan.
Memanifestasikan sentimen untuk membebaskan Najib di depan Anwar yang dijemput hadir sebagai tetamu kehormat tidak lain ialah ia merupakan satu bentuk tuntutan atau desakan secara terus-terang kepada beliau sebagai Perdana Menteri agar segera mengusahakan pembebasan bekas Perdana Menteri itu.
Oleh kerana Najib sudah melalui semua proses perbicaraan di mahkamah – Mahkamah Tinggi, Mahkamah Rayuan, Mahkamah Persekutuan dan terakhir sekali, semakan kehakiman – di mana keputusan terkumpul adalah 13-1, tiada ruang lain lagi untuk membebaskan beliau melainkan hanya melalui pengampunan diraja yang boleh diusahakan oleh Anwar selaku Perdana Menteri.
Itulah sebabnya, ini sebenarnya kali pertama dilakukan, desakan membebaskan Najib itu dilakukan di depan Anwar sendiri ketika berlangsungnya PAU2023.
PAU tahun depan dan seterusnya, jika Anwar dijemput lagi sebagai tetamu kehormat, percayalah desakan yang sama akan terus diperdengarkan.
Tetapi, apa yang perlu disedari oleh semua ialah Najib belum setahun menjalani hukuman penjara daripada 12 tahun yang dijatuhkan keatasnya.
Dengan itu, di mana logiknya menuntut pembebasan beliau dalam waktu sekarang?
Selain itu, ruang secukupnya juga sudah diberi kepada Najib daripada segi keadilan.
Oleh itu, memetik kata-kata Zahid Hamidi yang mahu Najib diberi keadilan – daripada segi mana lagi keadilan tidak diberi?
Tidak cukup lagikah semua proses mahkamah yang telah dilalui?
Tidak harus dilupakan, Najib juga masih ada tiga kes lain berkaitan 1MDB yang sedang dalam perbicaraan.
Jika Najib dibebaskan, apa jadi kepada kes yang sedang dibicarakan itu dan tidakkah ia boleh mempengaruhi keputusan di mahkamah nanti?
Dalam hal ini, di mana pendirian dan rasa hormat UMNO terhadap keluhuran undang-undang dan menyokong usaha kerajaan memerangi rasuah jika belum sampai setahun Najib menjalani hukuman penjara daripada 12 tahun yang dijatuhkan keatasnya, di samping masih ada tiga kes lagi belum selesai, tetapi parti itu sudah mahukan bekas Presiden UMNO itu dibebaskan?
Apa pula pandangan dunia, khususnya pelabur antarabangsa terhadap negara kita jika misalnya, pembebaskan Najib menjadi kenyataan dalam waktu terdekat ini?
Paling kurang Najib seharusnya perlu menjalani hukuman penjara selama satu pertiga atau separuh daripada tempoh 12 tahun itu sebelum pengampunannya hendak diusahakan.
Begitu pun, lebih baik lagi kalau beliau menjalani tempoh hukuman penuh 12 tahun itu agar menjadi pengajaran kepada kita semua.
Kepada UMNO yang mungkin bersimpati terhadap Najib, fikirkanlah juga kesan buruk skandal 1MDB itu kepada parti dan negara.
Jika tiada skandal 1MDB, UMNO barangkali masih kekal sebagai kerajaan sehingga hari ini, tiada sebab untuk kalah pada 2018 dan tiada sebab juga perlu untuk sekarang berada dalam sebuah kerajaan perpaduan.
Yang penting sekali, sesuai dengan kegigihan Anwar memerangi rasuah dalam agendanya menerajui negara, beliau mesti tegas dan tidak harus melayan sama sekali desakan UMNO berkaitan membebaskan Najib itu.
Menyelamatkan negara dan menjaga hati seluruh rakyat yang benci rasuah jauh lebih penting daripada menjaga hati UMNO

yang tidak sabar-sabar mahu melihat Najib dibebaskan.
– ShahbudinHusin 10/06/2023.

5

1

vote
Article Rating
Kongsikan artikel ini


PEMIMPIN UMNO DIGANTUNG KEAHLIAN ENGGAN BUAT RAYUAN

Penggantungan keahlian dan pemecatan ahli Umno dibuat tanpa mengikut prosedur jadi mengapa perlu merayu? soal bekas ketua Umno bahagian Tebrau Maulizan Bujang.
Maulizan turut mempersoal keterbukaan Umno menerima kembali ahli yang dikenakan tindakan disiplin iaitu dipecat atau digantung daripada parti.
Bekas Adun Tiram itu menegaskan, rayuan yang perlu dibuat seakan tidak wajar memandangkan proses penggantungan yang dibuat ke atasnya sebelum ini tidak dibuat mengikut prosedur.
“Kenapa perlu buat rayuan jika proses penggantungan dan pemecatan dibuat tidak mengikut prosedur?,” Saya tidak pernah dipanggil oleh Lembaga Disiplin parti sebelum digantung.
“Saya menjadi ahli Umno dan aktif semenjak umur saya 17 tahun dan amat menyayangi parti Umno yang banyak berjasa kepada agama, bangsa dan negara,” katanya dalam kenyataan lapor Sinar Harian.
Maulizan berkata, beliau juga tidak pernah mengkhianati atau melakukan sabotaj parti malah bertungkus lumus nak memenangkan parti dalam setiap PRK, PRU dan PRN.
Pada 27 Jan lalu, Majlis Kerja Tertinggi (MKT) Umno dilaporkan menggantung keahlian Maulizan selama enam tahun serta tiga lagi pemimpin.
Mereka ialah Ahli Parlimen Sembrong yang juga bekas naib presiden Hishammuddin Hussein, bekas ketua penerangan, Shahril Sufian Hamdan dan ketua Umno Bahagian Jempol, Mohd Salim Sharif.
Sementara, bekas ketua Umno Selangor,Noh Omar dan bekas Ahli Parlimen Rembau, Khairy Jamaluddin turut dipecat Umno berikutan pelanggaran disiplin sewaktu PRU15.
Maulizan berkata, kebanyakan nama besar yang dipecat dan digantung adalah kerana tidak sehaluan dengan Presiden Ahmad Zahid Hamidi.
“Pemecatan serta penggantungan adalah untuk membolehkan presiden Umno, menang tanpa bertanding dalam pemilihan parti dan menggunakan Perhimpunan Agung Umno (PAU) untuk menyokong hasrat presiden.
“Bagaimanapun, isu pokok yang melanda Umno masa kini ialah soal kepimpinan yang ditolak rakyat dan majoriti ahli Umno serta orang Melayu ekoran keputusan keputusan yang dibuat tidak selari dengan kehendak mereka,” katanya.
Katanya, kepimpinan Umno juga dilihat gembira dengan terus menjadikan parti itu sebagai penumpang dalam kerajaan apabila presiden menyokong kerajaan yang terdiri daripada DAP dan PKR yang lebih dominan.
“Sebilangan besar orang Melayu juga tidak boleh menerima kehadiran DAP yang masih angkuh apabila tidak mahu memohon maaf kepada orang Melayu atas apa yang dilakukan sepanjang lebih 60 tahun terutamanya peristiwa 13 Mei 1969 apatah lagi perjuangan menuntut hak kesamarataan yang masih didokong hingga sekarang.
“Saranan Pemuda Umno juga ditolak mentah mentah oleh presiden kerana beliau seolah olah menjadi jurucakap DAP,” jelasnya.
Maulizan berkata, Umno kini menjadi semakin lemah apabila orang Melayu mula merasakan parti itu kehilangan identiti sebagai parti yang asas perjuangannya ialah untuk membela agama, bangsa dan negara.
“Umno di bawah kepimpinan sekarang tidak lagi sama dengan Umno yang dahulu. Keramatnya yang sering diperkatakan dahulu semakin pudar. Amat menyedihkan. Ubahlah sebelum semakin rebah,” katanya.
Semalam, Zahid dilaporkan berkata, parti itu Umno sedia untuk menerima kembali ahli yang dikenakan tindakan disiplin iaitu dipecat atau digantung daripada parti.
Sumber –
https://www.freemalaysiatoday.com/category/bahasa/tempatan/2023/06/11/kenapa-perlu-rayu-jika-penggantungan-pemecatan-tak-ikut-prosedur/

0

0

votes
Article Rating
Kongsikan artikel ini


ANNUAR MUSA TIADA NILAI TAMBAH KEPADA PAS

Bekas pemimpin UMNO yang tidak perlu diperkenalkan lagi, Annuar Musa akhirnya memilih Pas sebagai wadah baru bagi meneruskan perjuangannya.
Sesuai dengan kemasukannya menjelang PRN enam negeri tidak lama lagi, beliau juga dilaporkan bersedia untuk bertanding lagi jika dipilih sebagai calon oleh parti barunya itu.
Tentulah dalam hal ini, Annuar bermaksud untuk bertanding di Kelantan, bahkan beliau pasti lebih gembira jika diletakkan sebagai calon di Dun dalam kawasan Ketereh di mana beliau merupakan Ahli Parlimen di situ sebelum ini.
Kawasan paling terbuka untuk Annuar bertanding ialah di Dun Kok Lanas yang kini diwakili Alwi Che Ahmad, Ketua UMNO Bahagian Ketereh yang baru selepas Annuar dipecat daripada UMNO.
Tambahan lagi, Alwi yang merupakan “protege” Annuar serta memegang jawatan Timbalan Ketua UMNO Bahagian Ketereh sebelum ini dan pernah berkhidmat sebagai Setiausaha Politiknya telah pun mengumumkan untuk bersara, sekaligus tidak bertanding lagi pada PRN akan datang ini.
Siapa yang untung sebenarnya bila Annuar masuk Pas?
Pas untung atau Annuar yang untung?
Melihat sejarah Pas di Kelantan dan jenama parti itu diketahui sudah cukup kukuh di kalangan pengundi negeri tersebut, sejujurrnya kemasukan Annuar langsung tidak memberi nilai tambah kepada Pas.
Untuk mengekalkan penguasaannya di Kelantan, tanpa Annuar pun, Pas sebetulnya mampu melakukannya secara sendirian.
Ada atau tidak ada Annuar bersama Pas, Pas tetap dengan keunggulannya yang tersendiri di bumi Kelantan.
Malah, sejak Pas menawan Kelantan pada 1990 dan Annuar beberapa kali dilantik sebagai Pengerusi UMNO Kelantan, dijadikan menteri lagi, tetapi tidak pernah sekali pun beliau berjaya menggugat penguasaan Pas.
Sejak 1990 sehingga sekarang, selama 33 tahun, Pas berjaya berkuasa tanpa henti di Kelantan melalui barisan kepimpinan sedia adanya di mana di waktu yang sama, Annuar adalah berada di pihak yang mahu menjatuhkan Pas sepanjang tempoh tersebut.
Makna kata, kalau Pas tak mahu terima Annuar sebagai ahlinya pun boleh sebenarnya kerana tiada rekod menunjukkan beliau mampu membawa nilai tambah kepada parti itu.
Cuma tinggal lagi, Pas ini parti yang berjiwa besar dan terbuka untuk menerima sesiapa saja sebagai ahlinya.
Tidak cukup dengan itu, Pas juga sangat berjiwa besar dengan tiada masalah memilih penghijrah baru seperti Annuar sebagai calonnya dalam pilihan raya.
Dengan itu, kemungkinan Annuar dipilih sebagai calon Pas pada PRN akan datang ini bukanlah sesuatu yang mustahil, bahkan sangat mungkin menjadi kenyataan.
Yang untung tidak lain hanyalah Annuar kerana dapat menjadi wakil rakyat dan bergelar Yang Berhormat semula.
Pas tiada untung apa-apa, sebaliknya dengan memberi laluan kepada Annuar sebagai calon, ia akan menyebabkan ada pula di kalangan pemimpin Pas sendiri yang berputih mata kerana tergendala cita-cita mahu bergelar wakil rakyat.
Selain tidak memberi nilai tambah kepada Pas, jika menang sebagai Adun pula, Annuar juga tersangat sukar untuk dilantik sebagai Exco Kerajaan Negeri, jauh sekali untuk berangan-angan jadi Menteri Besar Kelantan, manalah tahu kalau-kalau parti itu ingin memanfaatkan pengalaman luasnya sebagai menteri sebelum ini untuk dibawa menerajui negeri.
Sebagaimana semua orang sedia maklum dan rasanya rakyat Kelantan pun belum lupa, Annuar pada 1993 ketika berlaku kemelut Istana Kelantan, telah menobatkan Tengku Ibrahim Petra sebagai Sultan Kelantan.
Berdasarkan tindakan itu, amat mustahil pihak Istana Kelantan sekarang sedia untuk merestui Annuar bagi dilantik sama ada sebagai Exco atau pun Menteri Besar Kelantan.
Pas juga pasti tidak lupa mengenai perkara tersebut dan jalan selamat bagi parti itu ialah tidak mencadangkan namanya untuk apa-apa jawatan dalam kerajaan negeri.
Ertinya, kalau menang sebagai Adun nanti, Annuar tidak akan jadi apa-apa, melainkan sekadar wakil rakyat biasa saja.
Pas dan kerajaan negeri pun tidak dapat apa-apa kelebihan daripada kemasukan beliau itu.
Mudah kata, beliau tidak memberi apa-apa nilai tambah, bukan saja kepada Pas sebagai parti politik, tetapi juga kepada kerajaan negeri yang diterajui parti itu.
Lainlah jika Annuar sedia dicalonkan di Negeri Sembilan misalnya, sesuai dengan pengumuman kemasukannya ke dalam Pas diumumkan di Seremban dan kemudian berjaya pula menjatuhkan kerajaan PH sekarang, maka barulah beliau betul-betul ada nilai tambah.
Tetapi, berjiwa besarkah Annuar untuk bertanding di luar daripada Kelantan?
– ShahbudinHusin 12/06/2023.

5

1

vote
Article Rating
Kongsikan artikel ini


PERJUANGAN MELAYU TUN M ADA KALANYA MELENCONG – KU LI

Ahli politik veteran, Tengku Razaleigh Hamzah, memberi peringatan perjuangan Melayu Dr Mahathir Mohamad ada kalanya ‘melencong’ mengikut kesesuaian ketika berpolitik.
Bekas menteri kewangan itu akui Mahathir mengambil berat nasib orang Melayu dan sering membangkitkan isu itu dalam pertemuan mereka, namun tindakannya ada kala tidak seiring retorik.
“Beliau memang banyak bercakap pasal orang Melayu…setiap masa tetapi ada kalanya dia ‘corner’ (lencong) ikut lain, mengikut kesesuaian masa untuk dia berpolitik,” kata Ku Li mengulas tentang Proklamasi Orang Melayu yang digerakkan Mahathir pada Mac lalu, ketika ditemui di perhimpunan agung Umno 2023 di Pusat Dagangan Dunia Kuala Lumpur, pada Sabtu.
Inisiatif Mahathir itu dikatakan untuk menyatukan ahli politik Melayu merentasi kepartian dan disokong beberapa pemimpin pembangkang, termasuk Presiden PAS Hadi Awang yang pernah menjadi sasaran kritikannya.
Tengku Razaleigh, yang lebih dikenali sebagai Ku Li, mempersoalkan kenapa Mahathir tidak melakukannya ketika menjadi perdana menteri – dari 1981 hingga 2003 ketika bersama Barisan Nasional dan 2018 hingga 2020 ketika bersama Pakatan Harapan.
https://shahbudindotcom.net/wp-content/uploads/2023/06/2a4af803-fa1e-442e-be9a-2255a537ccc4.mp4
Pengasas Petronas itu bagaimanapun akui tidak mengkaji proklamasi yang disahut oleh PAS dan Bersatu itu.
“Saya tak kaji sebenarnya. Tetapi kalau tanya saya 22 tahun dia jadi perdana menteri kenapa dia tak buat semua benda itu?..(ketika) dia pakat dengan DAP kenapa dia tidak buat, sehingga dia ditolak oleh parti sendiri (Bersatu)?” katanya, merujuk kepada pemecatan Mahathir daripada Bersatu pada 2020.
Sebelum ini, ketika mengulas laporan mengatakan proklamasi itu disokong untuk menyatukan dan menyelamatkan orang Melayu, bekas Ahli Parlimen Umno Tawfik Ismail berkata Ketuanan Melayu tidak pernah terancam, melihat pada bilangan orang Melayu yang berkuasa.
Beliau turut menyifatkan kerjasama Mahathir dengan pemimpin PAS sebagai ironi, kerana bekas perdana menteri amat negatif terhadap kelayakan parti itu.
Sumber –
https://www.freemalaysiatoday.com/category/bahasa/tempatan/2023/06/12/perjuangan-melayu-dr-m-ada-kala-melencong-ikut-kesesuaian-pesan-ku-li/

4

1

vote
Article Rating
Kongsikan artikel ini


SARANAN KEPADA MAHIADDIN – JANGAN JUMPA TUN MAHATHIR SEHINGGALAH PRN BERAKHIR

Meskipun hasrat Tun Mahathir Mohamad untuk bekerjasama dengan Mahiaddin Md Yasin telah disambut positif oleh Presiden Bersatu itu, tetapi setakat ini belum ada sebarang pertemuan atau perbincangan rasmi antara kedua-dua mereka.
Dalam rundingan meja bulat Proklamasi Orang Melayu minggu lalu yang dihadiri oleh semua parti di luar kerajaan di mana ia diadakan selepas ada saling kesediaan untuk bekerjasama, Mahiaddin sebaliknya tidak menghadirkan diri atas alasan berada dalam keuzuran.
Bercakap dalam sidang media selepas rundingan itu, Tun Mahathir mengumumkan semua parti yang menyokong Proklamasi Orang Melayu bersetuju untuk tidak bertembung sesama sendiri, suatu tindakan yang dilihat seolah-olah beliau telah memproklamasi dirinya sendiri sebagai ketua kepada blok pembangkang yang mana jawatan itu selama ini dipegang oleh Mahiaddin atas kapasitinya selaku Pengerusi PN.
Tun Mahathir seterusnya berkata, beliau akan mengadakan pertemuan rasmi dengan Mahiaddin dalam waktu terdekat ini.
“Saya akan ada pertemuan tapi dia (Muhyiddin) dah menyatakan pendirian dia. Dia sokong proklamasi, dan dia tdak menentang saya.
“Saya pun tak menentang dia. Ini semua public knowledge.
“(Adakah kerjasama ini untuk menghadapi Pilihan Raya Negeri (PRN)?) Itu kita akan bincang.
“Ada kemungkinan kita akan bertanding dalam PRN…kalau kita dapati itu kehendak kesemua daripada kita,” kata Tun Mahathir lagi.
Namun demikian, sehingga ini masih lagi belum berlaku pertemuan antara kedua-dua pemimpin tersebut.
Perlukah Mahiaddin bertemu dengan Tun Mahathir?
Kalau diamati tindakan dan kenyataan Tun Mahathir selepas Mahiaddin mengumumkan sedia untuk bekerjasama dengannya, terutama dalam kenyataan selepas rundingan meja bulat Proklamasi Orang Melayu itu, adalah jelas keutamaan bekas Perdana Menteri berusia 98 tahun itu ialah PRN.
Tidak mustahil, keinginan yang disuarakannya sedia bekerjasama dengan Mahiaddin itu pun banyak didorong oleh kepentingan PRN berbanding membela nasib orang Melayu sendiri.
Sejujurnya, sebagai individu tidak berparti, bahkan partinya telah ditolak pengundi pada PRU15 lalu dan kemudian keluar daripada Pejuang, Tun Mahathir sepatutnya tidak perlu masuk campur atau sibuk-sibuk lagi mengenai PRN.
PRN enam negeri akan datang ini adalah pertembungan antara PH dan parti-parti kerajaan perpaduan dengan PN sebagai blok pembangkang.
Untuk itu, adalah disarankan kepada Mahiaddin agar tidak mengadakan sebarang pertemuan atau menangguhkan dahulu perjumpaan dengan Tun Mahathir sehinggalah PRN enam negeri itu berakhir.
Oleh kerana sudah ternampak kilat dalam kilau di hati Tun Mahathir berkenaan keghairahan terhadap PRN berbanding Proklamasi Orang Melayu, jika perjumpaan itu diadakan sebelum PRN diadakan, ia akhirnya hanya akan menyusahkan PN saja.
Sudah tentu nanti, Tun Mahathir akan meminta diberikan sejumlah kouta kerusi Dun untuk beliau letakkan orang-orangnya sebagai calon di negeri-negeri tertentu, khususnya Selangor dan Kedah.
Kouta kerusi itu tentu sekali termasuk kepada Pejuang yang diketuai anaknya, Mukhriz yang sebelum ini permohonan parti itu untuk menyertai PN telah pun ditolak atas alasan tidak mahu menyukarkan pembahagian kerusi antara parti-parti komponen sedia ada.
Ertinya, jika berlaku perjumpaan Mahiaddin dengan Tun Mahathir sebelum PRN ini, pembahagian kerusi akan berubah dan ini akan menyulitkan lagi keadaan PN, walhal tarikh pengundian sudah semakin dekat.
Di ketika ini, PN perlu fokus kepada PRN atas kedudukan parti-parti sedia ada dalam gabungan itu tanpa perlu ada pihak luar cuba menempel di saat-saat akhir dengan tuntutan kerusi yang macam-macam, tetapi sebenarnya hanya ingin menumpang kekuatan PN.
Lagi pun, soal orang Melayu yang mahu dibela oleh Tun Mahathir melalui Proklamasi Orang Melayu itu boleh dibincangkan selepas berakhirnya PRN nanti.
Dalam hal ini, jika Tun Mahathir mahu membawa Proklamasi Orang Melayu bekerjasama secara ikhlas dengan Mahiaddin dan PN, beliau mesti hadir memberi sokongan kepada gabungan itu dalam PRN ini tanpa sebarang syarat.
Juga, jangan cuba-cuba meletakkan dirinya sebagai ketua kepada blok pembangkang atau meminta-meminta kerusi untuk kelompoknya atau parti yang diketuai anaknya.
Sokongan dan kerjasama beliau kepada Mahiaddin dan PN mesti dihadirkan tanpa syarat serta sepenuh ikhlas, dan Tun Mahathir yang tiada part itu mesti sedia meletakkan dirinya bukan sebagai ketua kerana PN sudah pun ada Mahiaddin sebagai ketuanya.
Tetapi, sebagai jalan selamat kepada PN, yang mustahak sekali ialah Mahiaddin harus mengelak daripada berjumpa atau bertemu Tun Mahathir sebelum PRN diadakan kerana kadang-kadang bila sudah berjumpa, susah pula untuk menolak permintaannya, selain macam tak manis juga jika tidak melayan permintaan orang yang lebih tua.
Lepas PRN berakhir, bukan saja ketika itu lebih selesa, bahkan tiada tekanan sama ada di pihak Tun Mahathir atau Mahiaddin untuk membincangkan mengenai Proklamasi Orang Melayu.
– ShahbudinHusin 13/06/2023.

5

1

vote
Article Rating
Kongsikan artikel ini


PRN PELUANG TERBAIK UNTUK PEMIMPIN UMNO DIGANTUNG/DIPECAT BUKTIKAN TINDAKAN TERHADAP MEREKA ADALAH SALAH

Kecuali Tajuddin Abdul Rahman, semua pemimpin UMNO lain yang dipecat atau digantung nampaknya tidak berhasrat untuk mengemukakan rayuan.
Hishammuddin Hussein, Khairy Jamaluddin, Shahril Hamdan dan Maulizan Bujang adalah antara yang bertegas tidak akan membuat rayuan, manakala yang lain-lain pula terlihat senyap begitu saja – dipercayai turut tidak membuat rayuan atau sedang memikir-memikir untuk menyertai parti lain menjelang PRN akan datang tidak lama lagi.
Alasan mereka enggan membuat rayuan, antaranya kerana tidak tahu apa kesalahan telah dilakukan dan tidak pernah dipanggil membela diri oleh Lembaga Disiplin sebelum hukuman dijatuhkan.
Dalam erti kata lain, walaupun mungkin ada pertuduhan, ia hanya dikemukakan kepada MT UMNO dan kemudian terus dijatuhkan hukuman pemecatan atau penggantungan itu.
Dengan demikian prosesnya, mereka terbabit melihat tiada keperluan untuk mengemukakan sebarang rayuan terhadap hukuman yang telah dijatuhkan.
Sesungguhnya keputusan enggan membuat rayuan itu adalah tindakan paling tepat dan wajar sekali dilakukan sekali dilakukan oleh pemimpin-pemimpin berkenaan.
Pertama, politik ini adalah perjuangan dan perjuangan perlu kepada tindakan melawan, bukan sikit-sikit membuat rayuan atau memperlihat lemahnya jiwa untuk melawan.
Jika yakin tidak bersalah, malah tidak diberitahu apa kesalahan sehingga dipecat atau digantung, maka tiada sebab sama sekali untuk membuat rayuan.
Membuat rayuan kepada kesalahan yang tidak diketahui dan tidak diberitahu lebih bererti melutut kepada kebatilan.
Kalau yang digantung mahu tunggu dengan UMNO, mereka hanya perlu tunggu tempoh penggantungan itu selesai.
Begitu juga yang dipecat, tunggu saja kepimpinan UMNO berubah, barulah ketika itu jika mahu mohon semula sebagai ahli.
Kedua, dipecat atau digantung daripada UMNO bukan pengakhiran sebuah perjuangan dalam kehidupan.
Zaman sudah berubah dan UMNO pun semakin nipis kepercayaannya di kalangan rakyat, bukan macam dulu lagi di mana parti itu sajalah paling relevan untuk berjuang dan mengejar cita-cita.
Tun Mahathir Mohamad, Mahiaddin Md Yasin dan Anwar Ibrahim telah membuktikan kejayaan menjadi Perdana Menteri boleh dicapai bukan melalui wadah UMNO.
Malah, kerana beralih parti juga, ramai yang berpeluang jadi menteri, exco kerajaan negeri dan lain-lainnya.
Pokoknya, jangan takut untuk berhijrah dan mencari wadah baru.
Kepada Hishammuddin dan KJ khususnya, jangan toleh ke belakang lagi!!
Ketiga, semua orang tahu tindakan pemecatan dan penggantungan itu adalah agenda Zahid Hamidi untuk menyelamatkan kedudukannya sebagai Presiden UMNO semata-mata.
Bimbang dikalahkan dalam pemilihan UMNO, khususnya kerana prestasi buruk BN dalam PRU15 walaupun sudah diberikan jawatan Timbalan Perdana Menteri oleh Anwar Ibrahim, jalan paling mudah untuk mengelakkan dilawan ialah dengan menggantung dan memecat semua pengancam yang dilihat berbahaya kepadanya.
Oleh yang demikian, menjelang PRN enam negeri yang akan datang ini, keutamaan semua pemimpin UMNO yang dipecat dan digantung itu ialah membuktikan tindakan memecat serta menggantung mereka itu adalah salah dan tidak diterima rakyat.
Rasanya tidak perlu diajar atau diberitahu apa yang perlu mereka lakukan, yang penting ialah memastikan UMNO terus ditimpa kekalahan buruk dalam PRN ini sebagaimana ketika PRU15 lalu.
Hanya dengan kalahnya semua atau sebahagian besar calon-calon UMNO dalam PRN enam negeri nanti saja dapat membuktikan segala keputusan penggantungan dan pemecatan pemimpin yang diambil Zahid Hamidi sebelum ini adalah tindakan yang salah.
Yang penting, jangan berdiam diri dan duduk berpeluk tubuh begitu saja.
– ShahbudinHusin 14/06/2023.

5

1

vote
Article Rating
Kongsikan artikel ini


ISU LEBIH POKOK, UNTUK APA ZAHID HAMIDI DEDAH PERTEMUAN SEJAM SETENGAHNYA DENGAN NAJIB SECARA TERBUKA?

Akhirnya Menteri Dalam Negeri, Saifuddin Nasution Ismail tampil menjelaskan bahawa Presiden UMNO, Ahmad Zahid Hamidi telah diberi kebenaran khas untuk melawat, membawa sejumlah makanan dan kemudian menjamu selera secara bersama sambil sembang-sembang selama satu jam setengah dengan Najib Razak di Penjara Kajang.
Kebenaran khas tersebut, kata Saifuddin, diberikan mengikut Peraturan 86 dan Peraturan 99 dalam Peraturan-Peraturan Penjara 2000 yang turut melibatkan kebenaran membawa makanan serta tempoh pertemuan berlangsung.
“KP (Komisioner Jeneral) Penjara maklumkan pada saya… (justeru) saya tau.
“Prosedur seterusnya (untuk kebenaran khas tersebut) ialah oleh KP Penjara. Yang penting dia maklumkan kepada saya, saya maklum.
“Soal bagaimana dia maklumkan dan sebagainya – itu hanya prosedur,” tambah beliau.
Belum pun setahun tempoh kerajaan perpaduan ini wujud, ini sudah kali kedua Zahid Hamidi memperolehi “keistimewaan” daripada Kementerian Dalam Negeri yang diterajui oleh Saifuddin.
Kali pertama, apabila Saifuddin pada 7 Mac lalu memaklumkan kementeriannya telah memberi pengecualian daripada pematuhan Seksyen 13(1)(c)(iv) Akta Pertubuhan 1966 (Akta 832) kepada UMNO berhubung keputusan usul tambahan tidak mempertandingkan jawatan Presiden dan Timbalan Presiden yang dipohon parti itu.
Pengecualian itu adalah berdasarkan Seksyen 70 Akta Pertubuhan yang mrmbolehkan menteri menggunakan kuasa budi bicara bagi mengecualikan sesebuah pertubuhan daripada mana-mana peruntukan di bawahnya.
Yang terbaru dan kali kedua pula, Zahid Hamidi diberi kebenaran khas melawat, membawa sejumlah makanan kegemaran Najib, kemudian makan bersama sambil sembang-sembang secara empat mata selama satu jam setengah dengan bekas Presiden UMNO yang sedang menjalani hukuman penjara 12 tahun itu.
Sebagaimana didedahkan Zahid Hamidi dalam ucapannya di PAU2023 baru-baru ini, beliau memaklumkan telah mengadakan pertemuan dengan Najib selama satu setengah jam di Penjara Kajang dengan diiringi Timbalan Menteri Dalam Negeri, Shamsul Anuar Nasarah di mana sebelumnya mereka bertiga telah berjumpa selama setengah jam lamanya.
Ertinya secara keseluruhan, perjumpaan Zahid Hamidi yang merupakan Timbalan Perdana Menteri dan masih merupakan tertuduh dalam kes pecah amanah, rasuah serta penggubahan wang haram melibatkan dana Yayasan Akalbudi dengan Najib selaku orang yang sedang menjalani hukuman penjara ialah selama dua jam.
Hebat…hebat…hebat….
Begitu pun, berikutan penjelasan Saifuddin bahawa Zahid Hamidi telah diberi kebenaran khas untuk pertemuan dengan Najib itu, ia tidaklah ada kesalahan apa-apa dari segi undang-undang.
Kata orang, ada kuasa semua perkara boleh jadi beres belaka.
Cuma, beberapa persoalan lain timbul susulan lawatan Zahid Hamidi yang diberi kebenaran khas itu, terutama untuk apa beliau mendedahkannya secara terbuka di depan perwakilan UMNO?
Kenapa tidak beliau merahsiakan saja pertemuan itu, lebih-lebih lagi sebagai bekas Menteri Dalam Negeri, Zahid Hamidi tentu tahu bahawa mengunjungi banduan sambil membawa semua makanan kegemaran Najib dan tempoh lawatan empat pula berlaku selama satu jam setengah, ia bukanlah suatu amalan yang biasa?
Adakah Zahid Hamidi ingin menunjukkan beliau seorang yang amat berkuasa dan boleh melakukan apa saja dengan jawatan serta kedudukannya alam kerajaan perpaduan ini?
Adakah beliau ingin memberitahu perwakilan UMNO betapa bersungguhnya dia dalam membela dan mahu membebaskan Najib?
Sebaliknya, di kalangan rakyat marhaen biasa, pertanyaan yang berbangkit ialah bolehkah mereka juga diberikan keistimewaan seperti diberikan kepada Zahid Hamidi itu jika mereka ada keluarga atau kenalan yang sedang ditahan di mana-mana penjara?
Apa pun, yang pastinya, kelakuan Zahid Hamidi itu tidak memberi imej serta gambaran yang baik kepada kerajaan perpaduan, bahkan memberi peluru tambahan kepada pihak pembangkang untuk melakukan lebih banyak tembakan lagi menjelang PRN akan datang.
Di pelbagai medan perbualan rakyat dengan jelas boleh didengari rasa tidak puas terhadap lawatan itu, khususnya untuk apa dan atas kapasiti apa kebenaran khas itu diberikan kepada Zahid Hamidi.
Kadangkala pelik juga, kenapalah sebagai pemimpin nombor dua dalam kerajaan, Zahid Hamidi tidak cuba melakukan sesuatu yang tidak menyusahkan kerajaan dan Perdana Menteri di mata rakyat?
Kalau beliau tidak mendedahkan secara terbuka pertemuannya dengan Najib itu, bukankah ia lebih baik? –
ShahbudinHusin 15/06/2023.

3

2

votes
Article Rating
Kongsikan artikel ini


MENANG 112 KERUSI DULU JIKA UMNO MAHU NAJIB DIBEBASKAN MELALUI KUASA POLITIK

Berikutan ucapan Presiden UMNO, Ahmad Zahid Hamidi pada PAU2023 baru-baru ini berkenaan penegasan untuk terus membela serta memperjuangkan pembebasan Najib Razak, kemudian disusuli ucapan beberapa perwakilan, seterusnya diikuti tweet terbaru Zaid Ibrahim yang meminta Perdana Menteri, Anwar Ibrahim segera membebaskan bekas Perdana Menteri itu, ternampak bahawa perkara ini akan terus menjadi agenda yang berpanjangan.
Di mana-mana saja ketika ada peluang dan kesempatan, UMNO dipercayai akan terus menuntut agar Najib segera dibebaskan.
Zaid yang merupakan bekas Menteri di Jabatan Perdana Menteri berkaitan hal ehwal undang-undang dan pernah menjadi peguambela Najib dalam tweetnya berkata, membebaskan Najib adalah “demi rakyat”.
“Ke hadapan Perdana Menteri, anda perlu ubah fikiran tentang Najib – demi rakyat. Biarkan dia bebas.
“Dalam PRN akan datang ini, (kerajaan) Madani perlu menang dan anda perlu jadi Perdana Menteri untuk beberapa tahun lagi,” kata Zaid lagi dalam tweetnya itu.
Tambah beliau, jumlah RM42 juta, iaitu nilai dalam kes rasuah SRC International yang Najib disabitkan bersalah hanyalah angka yang kecil, berbanding kes-kes rasuah lain dalam negara ini.
Zaid seterusnya berkata, UMNO kini dalam keadaan lemah dan hanya Najib yang mampu membantu parti itu menang dalam PRN yang akan diadakan di enam negeri tidak lama lagi.
Memahami gesaan itu, adalah jelas ia bermaksud Zaid mahu Anwar menggunakan kuasa politiknya sebagai Perdana Menteri untuk membebaskan Najib sebagaimana Presiden PKR itu dibebaskan daripada penjara sebaik saja PH memenangi PRU 2018 lalu.
Meskipun kuasa pengampunan adalah atas budi bicara Agong, tetapi usul berkenaan boleh dibawa oleh kerajaan melalui Perdana Menteri, selain seketariat kepada Lembaga Pengampunan adalah sebuah agensi di bawah Jabatan Perdana Menteri.
Anwar selaku Perdana Menteri dan selaku pihak yang bertanggungjawab terhadap Jabatan Wilayah Persekutuan atau Kementerian Wilayah Persekutuan sebelum ini, turut juga menganggotai Lembaga Pengampunan.
Ertinya, melalui kuasa dan kedudukan Anwar itulah yang diharapkan Zaid dapat digunakan oleh Perdana Menteri untuk membebaskan Najib.
Soalnya, logikkah Najib dibebaskan sekarang?
Sebagaimana ditekankan dalam beberapa tulisan sebelum ini, keadaan Najib adalah berbeza dengan Anwar dan langsung tidak kena untuk diusulkan pembebasannya dalam waktu terdekat ini.
Ini kerana beliau belum sampai setahun lagi menjalani hukuman 12 tahun penjara yang telah dijatuhkan keatasnya, berbeza dengan Anwar yang telah menjalani penjara lebih tiga tahun daripada hukuman lima tahun ketika dipohon pembebasannya pada 2018 lalu.
Anwar akan menjadi gelak ketawa serta pertikaian dunia jika mengusulkan pembebasan Najib, bahkan amat bertentangan dengan komitmen beliau memerangi rasuah yang kerap diulang-ulangnya dalam banyak ucapan terbuka sejak memegang kuasa.
Memerangi rasuah mestilah turut disertai dengan ketegasan enggan bertolak ansur terhadap pesalah rasuah yang telah dijatuhi hukuman oleh mahkamah.
Anggapan bahawa hanya Najib mampu memainkan peranan memastikan UMNO, seterusnya gabungan parti kerajaan perpaduan memenangi PRN tidak lebih sekadar andaian tanpa fakta semata-mata.
Najib, ketika mengetuai BN pada PRU13, pencapaiannya adalah lebih buruk iaitu hanya menang 133 kerusi Parlimen berbanding 140 kerusi Parlimen pada PRU12 yang ketika itu dipimpin oleh Tun Abdullah Badawi.
Selanjutnya, pada PRU14 tahun 2018, BN di bawah pimpinan Najib buat pertama kali pula telah hilang kuasa mentadbir negara yang dimulai sejak merdeka lagi.
Lalu, di mana logik dan munasabahnya Najib didakwa mampu mencipta kejayaan?
Untuk menang, baik dalam PRN atau PRU16 akan datang, Anwar yang mengetuai kerajaan perpaduan mesti tampil dengan perkara-perkara yang baik yang boleh menggembirakan hati rakyat melalui kesepaduan seluruh jentera dan anggota pentadbiran kerajaan, bukan bergantung kepada personaliti mana-mana individu.
Bagaimana jika setelah Najib dibebaskan, tapi akhirnya UMNO dan parti kerajaan perpaduan kalah juga dalam PRN, adakah beliau perlu dimasukkan ke dalam penjara semula?
Tetapi, yang penting sekali, jika ingin mengharapkan Najib dibebaskan melalui pengaruh politik sebagaimana berlaku kepada Anwar sebelum ini dan itulah keinginan Zaid, UMNO kenalah menang terlebih dahulu pada PRU16 akan datang.
Dengan UMNO hanya menang 26 kerusi dan melalui BN 30 kerusi, kemudian cuba mendesak Anwar membebaskan Najib, itu sudah dikira terkeluar daripada norma kewajaran.
Parti-parti yang ada dalam kerajaan perpaduan sekarang tidak pernah sama sekali menjadikan pembebasan Najib sebagai agenda mereka pada PRU15 lalu.
Malah, jika UMNO dan BN dikira memperjuangkan nasib Najib, perkara itu dikira telah ditolak rakyat berdasarkan hanya kemenangan 30 kerusi Parlimen diperolehi pada PRU15 lalu.
Senang cerita, sekadar UMNO berada dalam kerajaan melalui kaedah menumpang kasih – meminjam ayat Tok Mat, Timbalan Presiden UMNO – tidak memberi apa-apa justifikasi untuk parti itu memasukkan agenda membebaskan Najib sebagai sebahagian daripada keutamaan.
Jika mahu mengulangi sejarah bagaimana Anwar dibebaskan sebelum ini, UMNO dan BN tiada pilihan lain melainkan mesti menang setidak-tidaknya 112 kerusi Parlimen pada tahun 2027 akan datang, sebagaimana PH berjaya menjadi kerajaan pada PRU14 dahulu.
UMNO dengan 30 kerusi Parlimen sedia ada ini sepatutnya berhenti dan ada sedikit rasa malu untuk berteruan serta tidak henti-henti menuntut Najib dibebaskan.
Biar PRU16 akan datang menjadi saksi dan referendum sama ada rakyat mahu Najib dibebaskan atau kekal dipenjarakan.
Rakyat pasti akan memberikan BN kemenangan sekurang-kurangnya 113 kerusi jika mereka benar-benar mahu Najib dibebaskan.
Lagi pula, dengan Najib dipenjarakan, sudah ada tiga anaknya muncul di persada politik negara dan membiarkan karier mereka berkembang sebagai pewaris perjuangan adalah lebih baik bagi UMNO daripada terus berharap serta bergantung kepada pokok lama yang entah mampu berbuah lagi atau sebaliknya.
– ShahbudinHusin 15/06/2023.

4

2

votes
Article Rating
Kongsikan artikel ini